title: Final Fantasy Type-0

text: Pelin taistelusysteemi on poikkeuksellinen muihin Final Fantasy peleihin verrattuna. Tunnettu ATB-systeemi ei ole tässä pelissä käytössä, vaan taistelut tapahtuvat reaaliaikaisesti. Pelaaja ohjaa yhtä hahmoa ja hänellä voi olla mukana kaksi tukihahmoa. Pelaajan on ohjattava hahmoa itse kentällä ja hyökättävä eri näppäimille annetuilla komennoilla. Hahmoilla on neljä eri komentoa käytettävissä ja lisäksi hahmo voi suorittaa väistöliikkeen. Peruskomennot ovat seuraavat:Peruskomentojen lisäksi pelaaja voi suorittaa ryhmäkohtaisia erikoistaitoja. Näitä ovat mm. Triad Maneuver, jossa ryhmän jokainen hahmo suorittaa erikoisiskun. Lisäksi pelaaja voi kutsua apuun eidoloneja, tai käyttää Vermilion Bird-nimistä supertaikaa.


title: Final Fantasy Type-0

text: Pelissä voi suorittaa myös erikoistehtäviä tarinatehtävien lisäksi.


title: Final Fantasy Type-0

text: Pelissä on yhteensä 14 hallittavaa hahmoa, joista jokainen kuuluu Class Zero-nimiseen kadettiluokkaan. Jokaisella hahmolla on omat vahvuutensa ja heikkoutensa ja taitonsa. Kahdentoista ensimmäisen hahmon nimet tulevat japanilaisen korttipakan korttien nimistä. Hahmot ovat 16-18 vuotiaita.


title: Final Fantasy Type-0

text: Pelin maailma, Orience, on jakaantunut neljään eri valtakuntaan, joista jokainen palvoo yhtä neljästä suuresta kristallista. Nämä kristallit symbolisoivat neljää eläintä, jotka ovat näiden valtakuntien symbolit. Tulipunainen Lintu (Vermilion Bird), jonka tulenhehku on Rubrumin valtakunnan symboli. Valkoinen Tiikeri (White Tiger), joka symbolisoi Militesin Imperiumin metallisuutta ja tietoa. Taivaansininen Lohikäärme (Azure Dragon), jonka lempeys on Concordian lohikäärmevaltakunnan symboli. Musta Kilpikonna (Black Tortoise), joka on Lorican mustan kraatterivaltakunnan ja panssarin symboli. Nämä neljä valtakuntaa elivät rauhassa, kunnes Militesin Imperiumi aloitti sodan Rubrumia vastaan. Rubrum ei aluksi osannut odottaa hyökkäystä, ja alueensa vallattiin nopeasti. Milites lähetti erillisen osaston hyökkäämään suoraan Rubrumin pääkaupunkiin Academeiaan ja miltei onnistuivat valtaamaan kaupungin käyttämällä kristallijumittajaa, joka esti Rubrumin kristallin taian käytön. Mutta Rubrumin salainen ase, Class Zero, ei tarvitse kristallia käyttämään taikaa ja heidän ansiostaan Rubrum onnistui kääntämään tilanteen. Sota Militesiä vastaan, oli alkanut.


title: Final Fantasy Type-0

text: Rubrum onnistui saamaan takaisin menetetyt alueensa ja myöhemmin he lähettivät Class Zeron salaiselle tehtävälle Militesin pääkaupunkiin Ingramiin. Tehtävä onnistui, mutta samalla hetkellä Concordian kuningatar Andoria saapuu Ingramiin julistamaan rauhaa. Mutta kesken rauhanneuvotteluiden hänet murhataan ja Class Zero asetetaan syntipukiksi. Paettuaan Ingramista heidän toimensa jäävät epäilyksen alle. Machina myös kohtaa Class Zeron hänen veljeensä liittyen, joka kuoli Rubrumin vapautuskampanjan aikana tehdessään tehtävää Class Zerolle. Tämä luo hänen ja muun Class Zeron välille muurin, sillä hän alkaa vieroksua muuta luokkaa ja vannoo suojelevansa Remiä ilman heitä.


title: Final Fantasy Type-0

text: Kuningatar Andorian kuoleman seurauksena Concordia liittoutuu Militesin kanssa ja Rubrum joutuu sotimaan kahdella rintamalla. Machina katoaa tänä aikana. Käyttäen l'Cietä taisteluissa Rubrum onnistuu lopulta päihittämään molemmat valtakunnat ja yhdistämään koko Oriencen Tulipunaisen Linnun kristallin vallan alle. Remin sairaus saavuttaa viimeisen asteensa ja hän menettää tajuntansa.


title: Final Fantasy Type-0

text: Valitettavasti Rubrumin voitto tulee heille tappiona, sillä jos koko Orience jää vain yhden kristallin vallan alle, Tempus Finis alkaa. Taivas muuttuu punaiseksi, meret mustaksi ja merestä nousee leijuva linnoitus, Pandæmonium, josta Rursan-legioonat ilmestyvat ja tappavat koko maailman väestön. Legendan mukaan Tempus Finisin tullessa maailmasta on löydyttävä Agito, pelastaja joka kykenee pysäyttämään Tempus Finisin. Jos maailmassa ei ole Agitoa, maailma tuhoutuu. Militesin imperiumin marsalkka Cid Aulstyne on matkannut Pandæmoniumiin yrittääkseen tulla Agitoksi, mutta sen sijaan hänestä tulee Tuomari, joka määrittää, onko maailmaan syntynyt Agito.


title: Final Fantasy Type-0

text: Class Zero matkaa Pandæmoniumiin tarkoituksena pysäyttää Tempus Finis. Matkan aikana Tulipunaisen Linnun kristalli pyytää heitä tulemaan l'Cieksi, mutta he kieltäytyvät ja Remistä tulee l'Cie heidän sijaan. Vaikka Class Zero kuinka yrittää, he eivät selviä Tuomarin viimeisestä kokeesta tulla Agitoksi. He silti jatkavat pahasti heikentyneinä eteenpäin ja löytävät Machinan ja Remin kristalleina. Paettuaan Ingramista ja riideltyään Class Zeron kanssa Machina lähti partioimaan yksin ja törmäsi Valkoisen Tiikerin l'Cie Qun'miin ja hänestä tuliu l'Cie hänen tilalleen. Hän uskoi voivansa suojella Remiä l'Cien voimalla, mutta koska Remistä tuli l'Cie, he joutuivat taistelemaan toisiaan vastaan ja sen seurauksena Rem haavoittui kuolettavasti.


title: Final Fantasy Type-0

text: Class Zero lopulta saavuttaa Tuomarin, mutta heidät kukistetaan. Machinan ja Remin henget antavat heille voimaa päihittää Tuomari ja Tempus Finis pysähtyy. Taistelun seurauksena he ovat silti pahasti heikentyneitä, ja alkavat tehdä kuolemaa. Kukaan heistä ei halua kuolla, mutta yhdessä he kohtaavat kuoleman rohkeasti.


title: Final Fantasy Type-0

text: Class Zeron kasvattiäiti, tohtori Arecia Al-Rashia, joka on itse asiassa jumala Pulsen palvelija tarkoituksena käyttää Oriencea kokeena löytämään Etron portti, on aikeissa palauttaa Orience takaisin kiertoon, joka on tapahtunut jo yli 600 miljoonaa kertaa, mutta hänen apurinsa Tiz (puuttuva numero 10) ja Joker (puuttuva numero 0) vakuuttavat hänet kuuntelemaan Class Zeron sieluja. Kuunneltuaan heitä Arecia päättää hylätä kokeen ja samalla hän vapauttaa Machinan ja Remin kristallista ja pyytää heitä muistamaan hänen lapsensa. Machina ja Rem palaavat Academeiaan ja löytävät Class Zeron heidän luokkahuoneensa raunioista kuolleina. He surevat mutta pitäen Class Zeron muiston elossa Machina ja Rem avioituvat ja johtavat Oriencen uuteen aikaan, jossa ei ole kristalleja eikä kuolleita voida unohtaa. Machina itse lopulta kuolee 67-vuotiaana Rem rinnallaan, katsoen viimeisen kerran maailmaa, jonka hän auttoi pelastamaan.


title: Pascal Pelletier

text: Pascal Pelletier (s. 16. kesäkuuta 1983 Labrador City, Newfoundland ja Labrador, Kanada) on kanadalainen jääkiekkoilija, joka pelaa AHL-joukkue Utica Cometsissa. Hän on pelipaikaltaan keskushyökkääjä, mutta Pelletier osaa pelata myös laidassa. Hän on pelannut aiemmin myös 16 NHL-ottelua.


title: Pascal Pelletier

text: Pelletier pelasi Québecin paikallista juniorisarjaa Sainte-Foy Gouverneursin joukkueessa, jonka jälkeen QMJHL-joukkue Baie-Comeau Drakkar varasi hänet 90. pelaajana kesällä 2000. Hän siirtyi joukkueeseen kaudeksi 2000–2001 ja teki tulokaskaudellaan runkosarjassa 59 tehopistettä. Kaudella 2001–2002 Pelletier jakoi pudotuspeleissä Drakkarin sisäisen tehotilaston voiton Louis-Philippe Martinin kanssa lukemalla +3. Kaudella 2012–2013 hän oli joukkueen toiseksi paras maalintekijä ja kolmanneksi paras pistemies tehoilla 46+55=101. Pelletier jakoi QMJHL:n maalipörssin kuudennen sijan Victoriaville Tigresin Guillaume Fournierin ja Hull Olympiquesin Maxime Talbotin kanssa. Hän jakoi myös liigan pistepörssin yhdeksännen sijan Moncton Wildcatsin Steve Bernierin kanssa.


title: Pascal Pelletier

text: Kaudeksi 2003–2004 Pelletier siirtyi Drakkarista Shawinigan Cataractesiin, jonka paras maalintekijä ja toiseksi paras pistemies hän oli tehoilla 39+52=91. Pelletier sijoittui QMJHL:n pistepörssissä kuudenneksi. Kevään 2004 pudotuspeleissä hän jakoi Cataractesin sisäisen syöttöpörssin voiton Benoît Mondoun kanssa yhdeksällä syöttöpisteellään.


title: Pascal Pelletier

text: Pelletieria ei koskaan . Hän siirtyi syyskuussa 2004 try-outille AHL-joukkue Houston Aerosiin, mutta Pelletier jäi kuitenkin ilman jatkosopimusta ja teki lokakuussa vuoden mittaisen sopimuksen ECHL-joukkue Louisiana IceGatorsin kanssa. Maaliskuussa 2005 seura kauppasi hänet Gwinnett Gladiatorsiin vaihdossa Peter Flacheen. Kauden 2005–2006 kynnyksellä, lokakuussa 2005 Pelletier teki vuoden mittaisen jatkosopimuksen joukkueen kanssa. Joulukuussa hän siirtyi try-outille AHL-joukkue Providence Bruinsiin, jonne Pelletier sai loppukauden sopimuksen helmikuussa 2006. Hänen tulokaskautensa toi siellä 53 runkosarjaottelussa tehot 20+26=46 ja kuudessa playoff-ottelussa tehot 2+4=6. Pelletier voitti pudotuspeleissä Bruinsin sisäisen tehotilaston lukemalla +3.


title: Pascal Pelletier

text: Elokuussa 2006 Pelletier teki kaksivuotisen tulokassopimuksen Boston Bruinsin NHL-joukkueen kanssa. Hän pelasi kauden 2006–2007 kokonaan farmijoukkue Providence Bruinsissa, jonka paras maalintekijä Pelletier oli pudotuspeleissä viidellä osumallaan. Kaudella 2007–2008 hän oli tehoilla 37+38=75 joukkueen paras pistemies ja maalintekijä. Pelletier sijoittui AHL:n maalipörssissä neljänneksi ja pistepörssissä yhdeksänneksi. Kevään 2008 pudotuspeleissä hän oli Bruinsin paras pistemies ja syöttäjä tehoilla 6+6=12. Pelletier pelasi kauden aikana myös ssa. Hänet valittiin kauden päätteeksi liigan ensimmäiseen tähdistökentälliseen. Pelletier debytoi kauden aikana myös Boston Bruinsin NHL-joukkueessa, jossa hän pelasi kuusi runkosarjaottelua ilman tehopisteitä. Pelletier teki NHL-debyyttinsä 17. tammikuuta 2008 Toronto Maple Leafsia vastaan. Hän sai ottelussa jääaikaa 9.56 minuuttia. Pelletierista tuli kaikkien aikojen toinen Labradorin alueella syntynyt NHL-pelaaja Chad Penneyn jälkeen.


title: Pascal Pelletier

text: Heinäkuussa 2008 Bruins kauppasi Pelletierin Chicago Blackhawksiin vaihdossa Martin St. Pierreen. Elokuussa hän teki joukkueen kanssa vuoden mittaisen sopimuksen. Pelletier pelasi kauden 2008–2009 pääosin AHL-joukkue Rockford IceHogsissa, jonka paras maalintekijä ja toiseksi paras pistemies hän oli tehoilla 29+26=55. Pelletier valittiin 30. marraskuuta 2008 AHL:n viikon pelaajaksi. Hän pelasi kauden aikana seitsemän NHL-ottelua ilman tehopisteitä. Heinäkuussa 2009 Pelletier teki vapaana agenttina vuoden mittaisen ja kaksisuuntaisen sopimuksen Columbus Blue Jacketsin kanssa. Joulukuussa seura kauppasi hänet St. Louis Bluesiin vaihdossa Brendan Belliin ja Tomáš Káňaan. Pelletier oli farmijoukkue Peoria Rivermenin kolmanneksi paras pistemies tehoilla 14+28=42. Hän ei pelannut NHL:ssä koko kaudella 2009–2010.


title: Pascal Pelletier

text: Kaudeksi 2010–2011 Pelletier siirtyi vuoden mittaisella sopimuksella Sveitsin National League A:n SCL Tigersiin. Hän nousi joukkueen kapteeniksi ja oli Langnaun paras maalintekijä ja paras maalintekijä ja toiseksi paras pistemies tehoilla 17+21=38. Pelletier jakoi NLA:n maalipörssin kahdeksannen sijan neljän muun pelaajan kanssa. Kaudella 2011–2012 hän oli joukkueensa toiseksi paras pistemies Kurtis McLeanin jälkeen tehoilla 14+22=36. Kevään 2012 karsintasarjassa Pelletier oli Langnaun paras pistemies ja syöttäjä tehoilla 2+6=8. Kaudella 2012–2013 hän oli joukkueen paras maalintekijä ja toiseksi paras pistemies tehoilla tehoilla 19+16=35. Pelletier voitti koko kevään 2013 karsintasarjan piste- ja maalipörssin tehoilla 9+8=17.


title: Pascal Pelletier

text: Pelletier palasi kaudeksi 2013–2014 Pohjois-Amerikkaan perheenlisäyksen vuoksi. Hän teki heinäkuussa 2013 kaksivuotisen NHL-sopimuksen Vancouver Canucksin kanssa. Pelletier pelasi kautensa pääosin farmijoukkue Utica Cometsissa, jonka varakapteeniksi hän nousi ja voitti joukkueen sisäisen piste-, maali- ja syöttöpörssin tehoilla 22+40=62. Pelletier pelasi kauden aikana myös kolme NHL-ottelua.


title: Pascal Pelletier

text: Pelletier ei pelannut Canucksin organisaatiossa enää toista sopimuskauttaan, vaan siirtyi kaudeksi 2014–2015 vuoden mittaisella sopimuksella KHL:n kroatialaijoukkue Medveščak Zagrebin riveihin. Hän voitti joukkueen sisäisen pistepörssin tehoilla 16+23=39. Kaudeksi 2015–2016 Pelletier siirtyi jatkamaan KHL-uraansa Admiral Vladivostokiin. Hän jäi siellä kuitenkin pieneen rooliin ja teki 11 pelaamassaan ottelussa vain kolme syöttöpistettä, kunnes joukkue asetti Pelletierin siirtolistalle lokakuussa 2015. Joulukuussa hän siirtyi loppukauden kattavalla sopimuksella Jokereihin. Hän oli pudotuspeleissä joukkueen paras syöttäjä neljällä syöttöpisteellään. Pelletier pelasi kauden aikana myös Spengler Cupissa.


title: Pascal Pelletier

text: Marraskuussa 2016 Pelletier palasi ammattilaistry-out -sopimuksella Utica Cometsin AHL-joukkueeseen oltuaan ilman sopimusta alkukauden 2016–2017. Joulukuussa hän sai joukkueeseen loppukauden jatkosopimuksen.


title: Pascal Pelletier

text: Pelletier edusti Kanadan A-maajoukkuetta Spengler Cupissa vuosina 2010, 2011 ja 2012, joista viimeisin turnaus päättyi joukkueen voittoon.


title: Olavi Salervo

text: August Olavi Salervo (7. tammikuuta 1912 Helsinki – 10. lokakuuta 1999) oli helsinkiläinen varatuomari, joka työskenteli pitkään eduskunnan palveluksessa.


title: Olavi Salervo

text: Salervo kirjoitti ylioppilaaksi 1929 ja suoritti ylemmän oikeustutkinnon 1936. Hän sai varatuomarin arvon 1936. Salervo työskenteli oikeusministeriön notaarina 1939–1941 ja eduskunnan oikeusasiamiehen sihteerinä 1941–1943. Oikeusministeriön nuorempana hallitussihteerinä Salervo toimi 1943–1955, jona aikana hän oli lainsäädäntöneuvos ja lainvalmistelukunnan nuorempi jäsen 1946–1951 ja vanhempi jäsen 1951–1955. Salervon virkaura jatkui eduskunnan palveluksessa kanslian kansliapäällikkönä vuodet 1955–1975, jolloin hänen virkanimikkeensä oli eduskunnan sihteeri 1955–1966 ja eduskunnan pääsihteeri 1966–1975.


title: Olavi Salervo

text: Päätyönsä ohella Salervo toimi Uudenmaan tarkastusoikeuden lakimiesjäsenenä ja varapuheenjohtajana 1945–1948, eduskunnan perustuslakivaliokunnan sihteerinä 1948–1955, eduskunnan kirjaston hallituksen puheenjohtajana 1955–1972 ja eduskunnan historiakomitean puheenjohtajana 1955–?.


title: Timo Sajavaara

text: Timo Sajavaara (s. 1973 Jyväskylä) on suomalainen fyysikko ja professori. Hän on toiminut vuodesta 2015 fysiikan professorina Jyväskylän yliopistossa.


title: Timo Sajavaara

text: Timo Sajavaara opiskeli fysiikkaa Helsingin yliopistossa ja valmistui maisteriksi 1997. Akateemisen uransa hän aloitti lehtorina Helsingin yliopistossa. Sittemmin hän työskenteli yliassistenttina.


title: Timo Sajavaara

text: Tohtoriksi Sajavaara väitteli 2002. Valmistumisen jälkeen hän työskenteli vuosina 2003-2005 post doc-tutkijana Leuvenin yliopistossa Belgiassa ja IMEC-tutkimuskeskuksessa. Vuodesta 2005 lähtien Sajavaara on toiminut eri tehtävissä Jyväskylän yliopiston fysiikan laitoksella. Hänet nimitettiin 2006 fysiikan dosentiksi.


title: Timo Sajavaara

text: Vuoteen 2015 mennessä Sajavaara oli toiminut jo reilun vuosikymmenen ajan Suomen Akatemian rahoittamassa fysiikan huippututkimusyksikössä. Vuodesta 2012 lähtien hän on johtanut yksikössä kiihdytinpohjaisen materiaalifysiikan tutkimusryhmää.


title: Timo Sajavaara

text: Tutkimustyön ohella Sajavaara on työskennellyt vastuullisissa tehtävissä erilaisissa tieteellisissä hankkeissa mm. Tekesin, Suomen Akatemian, EU:n ja kansainvälisen atomienergiajärjestö IAEA:n projekteissa.


title: Timo Sajavaara

text: Helmikuussa 2015 Sajavaara nimitettiin Jyväskylän yliopistoon määräaikaiseen fysiikan professuuriin. Fysiikan laitoksen vakinaisena professorina hän aloitti lokakuussa 2015. Professuuri keskittyy kiihdytinpohjaiseen materiaalitutkimukseen poikkitieteellisessä ympäristössä.


title: Timo Sajavaara

text: Tutkimuksessa Sajavaara on erikoistunut tutkimaan hiukkaskiihdyttimellä tuotettuja ionisuihkuja. Hän on käyttänyt niitä myös apuvälineenä tutkiessaan erilaisia materiaalifysiikan kysymyksiä. Pääosan ionisuihkukokeista hän on tehnyt Jyväskylän yliopiston kiihdytinlaboratoriossa. Laboratoriossa on raskasionikiihdyttimen lisäksi protoneille ja deuteronille tarkoitettu hiukkaskiihdytin sekä lisäksi erityisesti materiaalifysiikan tutkimukseen käytettävä pienempi tandemkiihdytin (Pelletron).


title: Timo Sajavaara

text: Sajavaaran tutkimusintresseihin kuuluu esimerkiksi ionisuihkupohjaisten materiaalitutkimusmenetelmien kehittäminen ja niiden soveltaminen erityisesti atomikerroskasvatuksella tehtyjen ohutkalvojen tutkimukseen. Uusiin menetelmiin ja rakenteisiin liittyvä perustutkimus luo pohjan ionien ja materiaalien välisen vuorovaikutuksen ymmärtämiselle. Tiedon avulla voidaan kehittää myös uusia tutkimuslaitteita.


title: Timo Sajavaara

text: Sajavaara on osallistunut atomikerroskasvatusmenetelmän (engl. Atomic Layer Deposition, ALD) alalla eurooppalaiseen tiedeyhteistyöhön HERALD-ohjelman (Hooking together European research in Atomic Layer Deposition) puitteissa. Ohjelman tavoitteena on tiivistää eurooppalaista tutkimustyötä, edistää nuorten tutkijoiden uraa ja tehdä atomikerroskasvatusmenetelmää tunnetuksi.


title: Timo Sajavaara

text: Keskeinen osuus Sajavaaran tutkimuksissa on ollut tieteellisten sovelluksien kehittämisellä. Hänen johdollaan Jyväskylän yliopistossa rakennetuilla laitteistoilla tehdään monipuolista tutkimusta. Niiden avulla tehdään materiaalitutkimusta mm. aurinkokenno- ja akkumateriaaleista. Materiaalitutkimuksen avulla voidaan myös selvittää esimerkiksi taide-esineiden ja meteoriittien alkuperää. Sajavaaran tutkimusryhmän kehittämät laitteet auttavat näissä tutkimuksissa. Osa Sajavaaran työstä materiaalitekniikan tutkimuksessa sijoittuu perinteisen fysiikan lisäksi myös nanotieteen alueelle, kun tutkitaan aineen rakennetta nanomittakaavassa.


title: Timo Sajavaara

text: Sajavaara on julkaissut yli 160 vertaisarvioitua tieteellistä artikkelia.


title: Butyloitu hydroksianisoli

text: Butyloitu hydroksianisoli eli butyylihydroksianisoli tai BHA (CHO) on fenoleihin kuuluvien 2-"tert"-butyyli-4-hydroksianisolin ja 3-"tert"-butyyli-4-hydroksianisolin seos. Yhdistettä käytetään hapettumisenestoaineena muun muassa elintarvikkeissa sekä petrokemian tuotteissa.


title: Butyloitu hydroksianisoli

text: Butyloitu hydroksianisoli on huoneenlämpötilassa valkoista vahamaista ainetta. Yhdiste on käytännöllisesti katsoen veteen liukenematonta, mutta liukenee useisiin orgaanisiin liuottimiin kuten etanoliin, propyleeniglykoliin ja petrolieetteriin. Butyloidun hydroksianisolin karsinogeenisuudesta on ristiriitaista tietoa. Toisaalta sen on todettu ehkäisevän eräiden yhdisteiden aiheuttamia maksakasvaimia, eikä sitä ole todettu mutageeniseksi Amesin testillä. Toisaalta butyloidun hydroksianisolin on havaittu aiheuttavan rotilla kasvaimia vatsaan ja virtsarakkoon.


title: Butyloitu hydroksianisoli

text: Butyloitua hydroksianisolia valmistetaan alkyloimalla p-metoksifenolia tert-butanolin tai isobuteenin avulla. Noin 90% on 3-isomeeria ja loput ovat 2-isomeeria. Yhdistettä voidaan valmistaa metyloimalla hydrokinonin ja tert-buteenin tai isobuteenin muodostamaa reaktiotuotetta.


title: Butyloitu hydroksianisoli

text: Butyloitua hydroksianisolia voidaan käyttää hapettumisenestoaineena muun muassa öljyissä, rasvoissa, kastikkeissa ja leipomotuotteissa. Aineen E-koodi on E320. Sitä voidaan käyttää hapettumisenestoaineena myös petrokemian tuotteissa, kumeissa, lääkkeissä ja kosmetiikassa.


title: Pokémon: Diamond and Pearl

text: Pokémon: Diamond and Pearl on televisiosarja Pokémonin kymmenennen tuotantokauden nimi. Kausi aloittaa neljä kautta käsittävän Diamond & Pearl -sarjan.


title: Pokémon: Diamond and Pearl

text: Kausi nähtiin Suomessa ensimmäisen kerran kesällä 2008 Sub Juniorilla. Kausi alkoi 3. kesäkuuta 2008 jaksolla "Neitsytmatkalla" ja päättyi 12. elokuuta 2008 jaksoon "Ryhmähenki haisee". Myöhemmin kausi näytettiin myös MTV3-kanavalla 6. syyskuuta 2008 alkaen, siellä kausi saatiin päätökseen 28. maaliskuuta 2009.


title: Pokémon: Diamond and Pearl

text: Kausi alkoi Cartoon Networkilla Yhdysvalloissa 20. helmikuuta 2007 jaksolla "Following A Maiden's Voyage!". Kymmenes tuotantokausi käsitti 52 jaksoa, joka päättyi jaksoon "Smells Like Team Spirit!" 1. helmikuuta 2008.


title: Gongwanglingin löytöpaikka

text: Gongwanglingin löytöpaikka () tai Lantianin löytöpaikka on paleoliittiseen kivikauteen liittyvä arkeologinen tutkimuskohde Kiinassa Shaanxin maakunnan Lantianin piirikunnassa, joka kuuluu maakunnan pääkaupunkiin Xi’ania.


title: Gongwanglingin löytöpaikka

text: Löytöpaikka sijaitsee Gongwangin kylässä itään Lantianista pienen mäen päällä. Seutu sijaitsee Pohjois-Kiinan lössialueen eteläreunalla. Lössiä on kertynyt noin 5 metriä viime jääkauden aikana ja 2,5 metriä jääkautta edeltävältä interglasiaalikaudella. Löytökerrostuma sijaitsee vieläkin syvemmällä 40–44 metrin syvyydessä. Muinainen kohde on ollut avoimen maaston leiripaikka, jossa toimeliaisuuden tuotteet on heitetty maahan löydettäväksi. Toinen "Homo erectuksen" kohde Chenjiawon löytöpaikka sijaitsee alle 30 kilometrin päässä.


title: Gongwanglingin löytöpaikka

text: Kohteen löysivät vuonna 1964 pekingiläiset tutkijat (Institute of Vertebrate Paleontology and Paleoanthropology). Ensimmäinen löytynyt fossiili oli ihmisen yläleuan kappale ja sitä seurasi muutama kuukausi myöhemmin pääkallon päälaenkappale (kalotti). Ihmisfossiilit löytyivät erittäin runsaasti eläinfossiilejä sisältäneen maakerroksen sisältä. Kohteesta on määritetty useita kertoja paleomagneettisia ajoituksia, jotka ovat antaneet vaihtelevasti eriaikaisia tuloksia (730 000–1,15 miljoonaa vuotta). Alusta lähtien löydöksiä verrattiin Zhoukoudianin pääkallonkappaleisiin ja siksi Gongwanglingin päälaki määriteltiin kuuluvan "Homo erectukselle".


title: Gongwanglingin löytöpaikka

text: Heti löytämisen jälkeen alettiin pohtia pääkallon ajoitusta. Vertailemalla eri maakerroksia muihin vertailupaikkoihin, päädyttiin aluksi 1,15 miljoonan vuoden ikään. Tätä arvoa on käytetty pitkään kirjallisuudessa, vaikka muitakin ajoituksia on esitetty. Paleomageettista stratigrafiaa on sovellettu ajoitusmenetelmänä tällekin kohteelle ja sillä on kallolle saatu 800 000–750 000 vuoden ikä. Samalla menetelmällä on saatu iäksi myös 1 miljoonaa vuotta. Liu ja Ding tutkivat hapen isotooppien vaihteluita ja saivat näiden tulosten avulla iäksi 800 000–730 000 vuotta. Suurin ongelma lienee tulosten tulkitseminen liian pienen aineiston avulla.


title: Gongwanglingin löytöpaikka

text: Uusin ajoitus on tehty vertailemalla maakerrostumia eri paikoissa ja nyt on havaittu joidenkin ikäkausien maakerroksien puuttuvan välistä. Se maakerrostuma, jossa ihmisen jäänteet esiintyivät, onkin vanhempaa perua. Uusi ajoitus kerrostumasta, joka sisälsi pääkallon kalotin, tulisi sijoittua aikahaarukkaan 1,54–1,65 miljoonaa vuotta sitten. Koska paleomagetostratigrafianen ajoitusmenetelmä etsii magneettisesti kääntyneitä maakerrostumia, voitiin tällä kertaa tunnistaa eräs muuallakin määritelty kääntymistapahtuma. Se ajoittaisi kalotin vain hieman vanhemmaksi kuin 1,62 miljoonaa vuotta ja ehkä siksi 1,63 miljoonaa vuotta sitten voisi olla kalotin oikea ikä. Tämä ajoitus on tuore eikä tiedeyhteisö ole vielä hyväksynyt sitä laajalti.


title: Gongwanglingin löytöpaikka

text: Käsitys siitä, millainen oli Lantianin ihminen (), on muodostettu Gongwanglingista ja Chenjiawosta löydettyjen ihmisfossiilien avulla. Löytöaineistoon kuuluu pääkallosta lähes kokonaan säästynyt päälaki (kalotti), joka oli valitettavasti säilynyt heikosti. Kallon sivulla on säästynyt poskipäät ja kallon etuosasta silmän päälliset paksut kulmakaaret. Kallon etuosasta ja nenän alta löytyi osa maxillasta, joka on muodoltaan voimakkaasti eteenpäin työntyvä. Lisäksi löytyi vielä kolme erectuksen hammasta, mutta ne ovat toisesta lähellä olevasta kaivauskohteesta.


title: Gongwanglingin löytöpaikka

text: Kalotti on tyypillinen "Homo erectukselle" ja sitä on verrattu alusta asti Zhoukoudianin vastaavaan löytöön. Kallon muotojen avulla on laskettu arvio yksilön aivojen tilavuudelle, joka siis on 780 cm³. Lisäksi on huomattu, että kyseessä on naaraan kallo. Myös Chenjiawon leukaluu kuului naaraalle.


title: Gongwanglingin löytöpaikka

text: Kohteesta on löytynyt noin 20 ihmisen muokkaamaa kiviesinettä eli artefaktia. Ainoat työvälineet olivat kaapimet ja niiden lisäksi kerättiin talteen valmistuksessa syntyneitä iskoksia ja kivien ytimiä.


title: Gongwanglingin löytöpaikka

text: Löytöpaikalta on kerätty talteen runsaasti eläinten fossiileja, joista pääosa on elännyt subtrooppisella ilmastovyöhykkeellä, josta on päätelty ilmaston olleen lämpimämpi kuin nykyään.


title: Gongwanglingin löytöpaikka

text: Vanha ajoitus teki pääkallosta Kiinan vanhimpia löydöksiä. Uusin ajoitus tekisi siitä toiseksi vanhimman Homo erectuksen ajoituksen Afrikan ulkopuolella!


title: Jukka Louhivuori

text: Jukka Ilmari Louhivuori (s. 8. kesäkuuta 1954 Helsinki) on ollut Jyväskylän yliopiston musiikkitieteen professori vuodesta 1998. Aikaisemmin hän toimi Oriveden Opistossa musiikinopettajana ja Jyväskylän yliopistossa lehtorina ja apulaisprofessorina. Vuonna 1982 Louhivuori suoritti nokkahuilun diplomitutkinnon, ja vuonna 1988 hän väitteli filosofian tohtoriksi. Vuosina 1985–1988 hän oli Jyväskylän kesän musiikkijohtaja, ja vuonna 1999 hänestä tuli Pythagoras – Musiikin ja äänentutkimuksen tutkijakoulun vastuullinen johtaja ja vuonna 2009 Musicae Scientiae -lehden päätoimittaja. Louhivuori on osallistunut moniin Suomen akatemian tutkimusprojekteihin. Hän on vaikuttanut myös Jyväskylän kunnallispolitiikassa.. Louhivuori on julkaissut omia musiikkiaiheisia kirjoja ja useita yhteisjulkaisuissa olevia kirjoituksia, joista osan muiden kanssa. Louhivuori on naimisissa, ja hänellä on viisi lasta, kuten jazzrumpali ja -säveltäjä Olavi Louhivuori ja laulaja, pianisti ja kitaristi Eva Louhivuori.


title: Anna Dahlman

text: Anna Dahlman (s. 28. tammikuuta 1980) on suomalainen käsikirjoittaja ja ohjaaja. Hän on valmistunut medianomiksi erityisalanaan elokuva- ja TV-käsikirjoittaminen Helsingin ammattikorkeakoulu Stadiasta vuonna 2008.


title: Anna Dahlman

text: Hän on työskennellyt käsikirjoittajana muun muassa "Hyvät ja huonot uutiset" -ohjelmassa sekä draamasarjoissa "Tukka auki", "Vastaparit" ja "Parasta aikaa". Vuosina 2011–2013 hän oli "YleLeaksin" vastaava käsikirjoittaja. Vuosina 2014–2017 hän oli vastaavana käsikirjoittajana "Siskonpeti"-sarjan ensimmäisellä, toisella ja kolmannella tuotantokaudella, jotka hän myös ohjasi. "Siskonpedin" ensimmäisen kauden käsikirjoituksesta hän oli ehdolla Kultaisen Venlan saajaksi.


title: Anna Dahlman

text: Syksyllä 2015 Dahlman oli yksi vakiotuomareista Yle TV2:n "Naurun tasapaino" -ohjelman kolmannella kaudella sekä yksi vakiovieraista MTV3-kanavalla esitetyssä "Antti Holma Show’ssa".


title: Maarit Saarni-Rytkölä

text: Ebba Maarit Saarni-Rytkölä (6. lokakuuta 1916 Oulu – 20. kesäkuuta 2011 Helsinki) oli suomalainen juristi. Hän oli korkeimman oikeuden oikeusneuvos (tuomari) vuodesta 1970.


title: Maarit Saarni-Rytkölä

text: Saarnen puoliso oli Olavi Rytkölä.


title: Ishpeming

text: Ishpeming on kaupunki Michiganin osavaltion Marquetten piirikunnassa Yhdysvalloissa. Se sijaitsee Ylä-Michiganin niemimaalla. Kaupungissa on 6 500 asukasta (vuonna 2010).


title: Ishpeming

text: Ishpemingin kaupungin pinta-ala on 24,22 neliökilometriä. Se sijaitsee 240 metriä Yläjärven pinnan yläpuolella. Naapurikaupunkeja ovat Marquette ja Negaunee. Ishpemingissa sataa paljon lunta, ja sitä pidetään Yhdysvaltojen hiihtourheilun lähtöpaikkana.


title: Ishpeming

text: Asukkaista yli 95 % on eurooppalaista alkuperää. Suurimmat etniset ryhmät ovat suomalaiset (25,5 % vuonna 2000), italialaiset, englantilaiset, ranskalaiset, saksalaiset, ruotsalaiset ja irlantilaiset. Vuonna 2000 1,9 % puhui suomea äidinkielenään.


title: Ishpeming

text: Nimitys Ishpeming nimi perustuu odžibwankieliseen sanaan, joka kuvaa sen korkeaa sijaintia. Kaupunki on saanut alkunsa rautamalmikaivoksista. 1800-luvun lopulla sinne syntyi paljon suomalaisasutusta Väkiluku oli suurimmillaan yli 13 000 vuonna 1900.


title: Ishpeming

text: Ishpemingin kautta kulkee valtatie 41. Lähistöllä sijaitsee Sawyerin kansainvälinen lentokenttä.


title: Eero Saarsalmi

text: Eero Olavi Saarsalmi (10. syyskuuta 1917 Tampere –1980) oli suomalainen tekniikantutkija ja professori. Hän oli Teknillisen korkeakoulun rakentamistalouden professori 1971–1980. Hänen tutkimusalaansa olivat koulurakennukset.


title: Eero Saarsalmi

text: Saarsalmi valmistui ylioppilaaksi 1936, insinööriksi 1942, diplomi-insinööriksi 1947, tekniikan lisensiaatiksi 1962. Hän väitteli tohtoriksi 1970 Teknillisestä korkeakoulusta. Työurallaan hän toimi Teräsbetoni oy:n insinöörinä 1947–1949, oy Goncreten työmaapäällikkönä 1949–1951, neuvottelevana insinöörinä vuodesta 1951. Hän oli kouluhallituksen yleisen osaston rakennustoimiston ylimääräinen insinööri 1955–1960, vt. ja vakinainen yli-insinööri ja toimistopäällikkö 1960–1971. Hänestä tuli Tampereen teknillisen korkeakoulun rakentamistalouden vt. professori 1968–1970, Teknillisen korkeakoulun rakentamistalouden vt. professori vuosiksi 1970–1971 ja professori 1971–1980.


title: Diamond Sakha Airlines

text: Diamond Sakha Airlines oli venäläinen lentoyhtiö, joka perustettiin vuonna 1993. Vuosina 1995–1998 se operoi kahta Airbus A310 -konetta yhteistyössä Aeroflotin kanssa. Se lopetti toimintansa vuonna 1998, ja A310:t siirrettiin Sakha Airlinesille.


title: Diamond Sakha Airlines

text: Diamond Sakha Airlinesin laivastoon kuuluivat vuosina 1995–1998 seuraavat lentokoneet:


title: Rica Talk Hotel

text: Rica Talk Hotel on hotelli ja tornitalo Ruotsissa, Lähellä Tukholman keskustaa. Rakennus on 72 metriä korkea ja siinä on 19 kerrosta. Hotelli valmistui vuonna 2006. Hotelli kuuluu Scandic-ketjuun. Hotellilta on 10 minuutin matka keskustaan autolla ja etäisyys Arlandan lentoasemalta on 55 kilometriä.


title: Aulis Hauhia

text: Aulis Uolevi Hauhia (10. helmikuuta 1921 Lappee – 4. kesäkuuta 1997 Espoo) oli suomalainen upseeri ja ekonomi, joka teki 27 vuotta kestäneen uran Instrumentariumin palveluksessa, viimeiseksi sen pääjohtajana 1972–1982. Hän sai kauppaneuvoksen arvon 1975.


title: Aulis Hauhia

text: Aulis Hauhian isän työ vankilavirkailijana vei perhettä eri puolille Suomea. Hauhia kävi Riihimäen yhteislyseota ja kuului ikäluokkaan, joka pääsi talvisodan takia ylioppilaaksi 1940 ilman kirjoituksia. Asepalvelustaan hän lähti suorittamaan kenttätykistöön vapaaehtoisena ja eteni Reserviupseerikouluun, joka tuolloin toimi Kankaanpään Niinisalossa. Jatkosodassa Hauhia toimi tulenjohtajana Uhtualla ja Kiestingin suunnalla. Lakimieshaaveet vaihtuivat kadettikouluun, josta valmistuttuaan 1943 Hauhia toimi patteriupseerina Poventsassa ja patteripäällikkönä Aunuksessa. Kannaksen suurhyökkäyksen alettua Hauhia toimi 20. prikaatin tykistökomentajan Pentti Arran tiedustelu-upseerina.


title: Aulis Hauhia

text: Rauhan tultua Hauhia lähti Helsingin kauppakorkeakouluun ja valmistui ekonomiksi 1949. Hän sai farmaseuttivaimonsa kanssa työpaikat Göteborgista, jossa Hauhia toimi Svenska Handelsbankenissa. Seuraava siirto oli lähtö Englannin Manchesteriin sikäläisen tukkuosuuskunnan palvelukseen. Lasten tulo sai pariskunnan palaamaan Suomeen 1951, jossa Aulis Hauhia työskenteli SOK:n eri tehtävissä vuoteen 1955, kunnes sai konttoripäällikön paikan Instrumentariumista.


title: Aulis Hauhia

text: Hauhia eteni Instrumentariumin apulaisjohtajaksi 1958, johtajaksi 1960, toimitusjohtajaksi ja johtokunnan puheenjohtajaksi 1968 ja pääjohtajaksi 1972. Hauhian liki kolmen vuosikymmenen uran kuluessa Instrumentarium kasvoi yli 2 000 työntekijän kannattavaksi pörssiyhtiöksi.


title: Aulis Hauhia

text: Hauhia jäi eläkkeelle 1982, viisi vuotta suunniteltua aiemmin tehdäkseen tilaa uuden sukupolven toimitusjohtajalle. Kuusikymppinen Hauhia sai vielä tehtävikseen Tamron hallinnon ammattimaistamisen ja Aaltosen tehtaiden saneeraamisen voitolliseksi.


title: Aulis Hauhia

text: Monien yritysten hallitustehtävien (Rukatunturi Oy, Datex, Wesley & Jessen Oy ym.) lisäksi Hauhia oli mukana muun muassa Rotary-järjestön, Ekonomiliiton ja Suomi–Portugali-seuran hallinnossa.


title: Markku Kosonen (kuvataiteilija)

text: Markku Kalevi Kosonen (27. helmikuuta 1940 Paimio – 28. marraskuuta 2013) oli suomalainen kuvataiteilija ja laivakokki.


title: Markku Kosonen (kuvataiteilija)

text: Markku Kososen vanhemmat olivat taidemaalari Erkki Henrik Kosonen (1902–1960) ja Terttu Tuulikki Tellervo Turpela ja puoliso vuodesta 1976 musiikinopettaja Ritva Lohikoski. Taiteilijan poika Kosonen ei itse saanut koulutusta taiteilijaksi vaan kävi Turun kaupungin ammattioppilaitoksen (niin sanottu Göteborgin ammattikoulu) 1952–1954 ja työskenteli rakennuksilla. Hän lähti merille messipojaksi 1960, opiskeli sitten Suomen Joutsenen merimiesammattikoulussa kokiksi 1961–1962 ja teki elämäntyönsä laivakokkina. Laivakokin ammattipätevyyden hän sai 1968.


title: Markku Kosonen (kuvataiteilija)

text: Kosonen alkoi maalata vasta 1980-luvun alussa, mutta monilta ympäri maailmaa ulottuneilta merimatkoilta Kososen maalauksiin jäi aiheita muun muassa Etelä-Amerikasta, kuten Amazonilta 1979, samoin kuin hehkuvia värejä. Kosonen asettui maihin yli 20 vuoden merillä olon jälkeen vuoden 1982 lopussa ja ryhtyi maalamaan, muun muassa vesiväreillä ja guassi- sekä liitutekniikoilla. Kososen maalauksia on luonnehdittu primitiiviseksi ja värikylläiseksi naivismiksi. Hänen töitään oli ensimmäisen kerran esillä Turun taiteilijaseuran 60-vuotisnäyttelyssä Wäinö Aaltosen museossa vuonna 1984 ja sen jälkeen eri näyttelyissä lähes vuosittain.


title: Markku Kosonen (kuvataiteilija)

text: Kosonen teki myös julisteita ja kuvitti painotuotteita, kuten musiikkitapahtumien ohjelmakirjoja, sekä maalasi muotokuvia taiteilijoista ja kirjailijoista, esimerkiksi Jarkko Laineesta. Turussa Kosonen tuli tunnetuksi myös Tunturi-moposta, jolla hän liikkui kaupungilla. Hänelle tehtiin onnistunut sydämensiirto Helsingin yliopistollisessa keskussairaalassa vuonna 1996. Sairaus pakotti hänet vähentämään musiikinharrastusta ja maalaustyötä vasta paljon myöhemmin.


title: Matti Manninen (pyöräilijä)

text: Matti Manninen (s. 20. heinäkuuta 1992 Pori) on suomalainen maantiepyöräilijä. Hän edusti Zannata Cycling Teamia 2012–2013, Team Bliz-Meridaa 2014, Team Raleigh-GAC -joukkuetta 2015 ja Bliz-Merida Pro Cyclingia 2016. Vuodesta 2017 hän ajaa Team Fixit.no -tallissa.


title: Matti Manninen (pyöräilijä)

text: Manninen sijoittui EM-kilpailujen alle 23-vuotiaiden maantieajossa viidenneksi 2014. Hän voitti Baltic Chain Tourin ensimmäisen etapin ja sijoittui kokonaiskilpailussa toiseksi 2015. Hän voitti Clássica da Primavera -kilpailun Portugalissa 2016. Hän voitti Dookoła Mazowsza -ajon kokonaiskilpailun ja toisen etapin 2016. Hän voitti samana vuonna Tour of Szeklerlandin ensimmäisen etapin.


title: Matti Manninen (pyöräilijä)

text: Manninen voitti maantieajon Suomen-mestaruuden 2017. Hän voitti samana vuonna Unkarin ympäriajon kolmannen etapin.


title: Klaus Sahlgren

text: Klaus Aksel Sahlgren (s. 11. elokuuta 1928 Helsinki) on suomalainen diplomaatti, koulutukseltaan valtiotieteiden kandidaatti. Hän on ollut ulkoministeriön kauppapoliittisen osaston apulaisosastopäällikkö 1969–1970, Suomen pysyvä edustaja Genevessä olevissa Yhdistyneiden kansakuntien (YK) kansainvälisissä järjestöissä 1970–1975, YK:n apulaispääsihteeri 1975–1983 ja YK:n Euroopan talouskomission pääsihteeri 1983–1986.


title: Klaus Sahlgren

text: Jäätyään eläkkeelle Sahlgren asettui Korppooseen ja oli mukana kunnallispolitiikassa.


title: Rekorderlig

text: Rekorderlig on ruotsalainen erityisesti maustettuihin siidereihin erikoistunut siiderimerkki. Siidereitä valmistaa Åbro Bryggerin panimo. Rekorderligin siidereitä on useita eri makuja, kuten metsämarja, mansikka-lime ja mango-vadelma. Rekorderligin siidereistä on myös alkoholittomia versioita.


title: Etele Air

text: Etele Air oli venäläinen tilauslentoyhtiö, joka perustettiin vuonna 1996. Sen toimilupa peruttiin vuonna 2003.


title: Etele Air

text: Etele Airin laivastoon kuuluivat seuraavat lentokoneet:


title: Ifrit

text: Ifrit tai efreeti (; monikkomuoto , johdos sanasta , pöly; myös "afreet", "afrit", "afrite"; arabian kielessä miespuolinen hahmo on "ʿifrīt" ja naispuolinen "ʿifrītah") on arabikulttuurissa ja islamissa esiintyvä henkiolento.


title: Ifrit

text: Ifritit voidaan ryhmitellä helvettiin liittyväksi jinnien (enkeleitä ja paholaisia alemmat henkiolennot) luokaksi sillä erotuksella, että ifritit ovat tulen ja jinnit ilman olentoja. Jinnien tavoin ifrititkin voivat olla joko hyviä tai pahoja tai uskossa tai epäuskossa, mutta yleensä ifritejä pidetään pahantahtoisina olentoina.


title: Ifrit

text: Ifrit on valtava, siivekäs, maan alla asuva savuolento, joka tunnetaan vahvuudestaan ja oveluudestaan. Se voi edustaa mies- (ifrit) tai naissukupuolta (ifrīta). Yleensä ifritin puoliso on toinen ifrit, mutta ne voivat mennä naimisiin ihmisten kanssa. Tavanomaiset aseet eivät tehoa ifritiin.


title: Yasuj

text: Yasuj (; myös muodossa Yasooj, tai Yesuj, Yesūj) on Iranin Kohkiluyeh ja Buyer Ahmadin provinssin hallintokaupunki. Se sijaitsee linnuntietä noin 565 kilometriä pääkaupunki Teheranista etelään.


title: Yasuj

text: Kaupungin väkiluku on kasvanut seuraavasti: 34 (1956), 931 (1966), 4 524 (1976), 29 991 (1986), 48 957 (1991), 69 133 (1996), 100 544 (2006) ja 108 505 (2011).


title: Yasuj

text: Yasuj on teollisuuskaupunki, jossa toimii esimerkiksi öljynjalostamo ja sokeritehdas. Lisäksi kaupungissa valmistetaan tiiliä, keramiikkalaattoja, eläinrehua, koreja ja erilaisia mattoja.


title: Veli-Matti Saikkonen

text: Veli-Matti Saikkonen (s. 18. elokuuta 1941 Joensuu) on suomalainen teatteriohjaaja. Hän on ollut Suomen Kansallisteatterin ohjaaja 1965–1970 ja Yleisradion teatteripalveluissa vuodesta 1972 ja Televisioteatterin ohjaaja vuodesta 1985. Hän on ohjannut kotimaisten näytelmien kantaesityksiä, televisioelokuvia ja elokuvan "Takiaispallo" (1970).


title: Lesley Stahl

text: Lesley Stahl (s. 16. joulukuuta 1941 Swampscott, Massachusetts) on yhdysvaltalainen televisiotoimittaja. Hän on ollut toimittajana "60 Minutes" -ohjelmassa vuodesta 1991 lähtien.


title: Lesley Stahl

text: Stahl valmistui Wheaton Collegesta vuonna 1963. Hän aloitti CBS Newsillä vuonna 1972, ja hänen ensimmäinen iso toimeksiantonsa oli raportoida Watergate-skandaalista. Hän oli CBS Newsin kirjeenvaihtajana Valkoisessa talossa presidenttien Jimmy Carterin ja Ronald Reaganin kausina sekä osan George H. W. Bushin kaudesta.


title: Lesley Stahl

text: Syyskuusta 1983 toukokuuhun 1991 Stahl juonsi CBS:n ohjelmaa "Face the Nation". Maaliskuusta 1991 lähtien hän on ollut toimittajana "60 Minutes" -ohjelmassa.


title: Lesley Stahl

text: Stahl on voittanut yli kymmenen Emmy-palkintoa. Vuonna 2015 hän sai elämäntyöstään Radio television digital news association -yhdistyksen (RTDNA) Paul White -palkinnon.


title: Eurasia Airlines

text: Eurasia Airlines (; IATA: UH, ICAO: EUS) oli venäläinen lentoyhtiö, joka perustettiin vuonna 1997. Sen kotikenttä oli aluksi Bykovon lentoasema, mutta se siirtyi vuonna 2001 käyttämään Vnukovon lentoasemaa. Vuonna 2003 yhdestä sen Tupolev Tu-154B-2 -koneesta löydettiin pitkälle edennyttä korroosiota, ja yhtiön toimilupa peruttiin 17. syyskuuta 2003.


title: Eurasia Airlines

text: Eurasia Airlinesin laivastoon kuuluivat seuraavat lentokoneet:


title: Left to Die

text: Left to Die on yhdysvaltalaisen death metal -yhtye Obituaryn EP-levy. Se julkaistiin 16. syyskuuta 2008 levymerkillä Candlelight Records.


title: Left to Die

text: Albumi sisältää myös musiikkivideon kappaleesta ”Evil Ways".


title: Talkeetna

text: Talkeetna on väestönlaskennallinen asuinpaikka, joka sijaitsee Yhdysvaltojen Alaskassa. Talkeetnan asukasluku oli vuoden 2010 väestönlaskennassa 876.


title: Talkeetna

text: Talkeetnassa ei ole kunnallishallintoa, vaan se kuuluu Matanuska-Susitnan hallintoalueeseen. Talkeetnalla on kuitenkin oma valtuustonsa, joka edustaa sitä hallintoalueen asioissa. Päätösvaltaa valtuustolla ei ole. Valtuusto on valinnut Talkeetnalle kunniapormestarin, joka on ollut vuodesta 1997 lähtien kissa nimeltään Stubbs.


title: Olavi Saikku

text: Aulis Olavi Saikku (21. maaliskuuta 1909 Sääksmäki – 14. heinäkuuta 2003) oli suomalainen diplomaatti ja ulkoasiainministeriön virkamies. Hän oli koulutukseltaan filosofian maisteri.


title: Olavi Saikku

text: Saikku oli ulkoasiainministeriön palveluksessa vuodesta 1934. Hän oli avustaja Riiassa 1934–1935, Oslossa 1936–1938, Roomassa 1938–1939, ulkoasiainministeriön avustaja 1939, avustaja ja konsuli Roomassa 1940–1943, ulkoasiainministeriön jaostosihteeri 1943–1944, kaupallinen edustaja Tukholmassa 1944–1945, ulkoasiainministeriön jaostosihteeri ja jaostopäällikkö 1945–1946, lähetystösihteeri Kööpenhaminassa 1947–1950, lähetystöneuvos ja va. asiainhoitaja Méxicossa 1950–1955, ulkoasiainministeriön jaostopäällikkö 1955–1956, Transaco oy:n vientiosaston päällikkö 1956–1958, ulkoasiainministeriön jaostosihteeri ja jaostopäällikkö 1959–1963, lähetystöneuvos Lontoossa 1964–1966, suurlähettiläs Lagosissa 1966–1969, samalla Yaoundéssa, Abidjanissa ja Dakarissa 1967–1969, suurlähettiläs Algerissa 1969–1972, samalla Tunisissa ja Tripolissa 1969–1972, ulkoasiainministeriön neuvotteleva virkamies (ulkoasiainneuvos) 1972–1974.


title: Godfrey Thomson

text: Sir Godfrey Hilton Thomson (1881–1955) oli brittiläinen psykologi. Hän oli yksi Euroopan huomattavimmista lahjakkuudentutkimuksen teorioiden ja menetelmien kehittäjistä. Vuosina 1925–1951 hän oli kasvatusopin professori Edinburghissä.


title: Anthology (Obituaryn albumi)

text: Anthology on yhdysvaltalaisen death metal -yhtye Obituaryn kokoelma-albumi. Se julkaistiin vuonna 2001 levymerkillä Roadrunner Records. Albumi julkaistiin myös C-kasetti -formaatissa Metal Mind Recordsin kautta.


title: Anthology (Obituaryn albumi)

text: Kansikuvan on toteuttanut Andreas Marschall.


title: Mauritz Wilhelm Nordenheim

text: Mauritz Vilhelm Nordenheim, sukunimi vuoteen 1833 "Molander" (21. kesäkuuta 1807 Rantasalmi – 30. heinäkuuta 1872 Helsinki) ol suomalainen senaattori ja todellinen valtioneuvos.


title: Mauritz Wilhelm Nordenheim

text: Nordenheimin vanhemmat olivat Mikkelin läänin maaherra, majuri Abraham Joakim Molander, aateloituna vuodesta 1833 Nordenheim (k. 1847) ja Maria Wallenius. Hän kävi Savonlinnan piirikoulua ja Porvoom lukiota päästen ylioppilaaksi Turussa 1824. Nordenheim opiskeli myös venäjän kieltä Moskovan yliopistossa 1826 ja hän suoritti tuomarintutkinnon 1828.


title: Mauritz Wilhelm Nordenheim

text: Nordenheim toim kenraalikuvernöörinkansliassa vt. venäjän kielen kääntäjänä vuodesta 1828 ja vakinaisena venäjän kielen kääntäjänä vuodesta 1830 sekä sai kuvernementinkielenkääntäjän arvonimen 1830. Hänestä tuli kanslian toimituspäällikön apulainen 1831, kanslian 2. osaston toimituspäällikkö 1835, 1. osaston toimituspäällikkö 1841, kanslian vt. johtaja 1844 ja kanslian vakinainen johtaja 1846. Nordenheim oli Suomen senaatin talousosaston jäsenenä ja kansliatoimituskunnan päällikkönä 1854–1869. Nordenheim sai kanslianeuvoksen arvon 1842, valtioneuvoksen arvon 1849 ja todellisen valtioneuvoksen arvon 1854.


title: Mauritz Wilhelm Nordenheim

text: Nordenheimin veli oli Viipurin hovioikeuden presidentti Claës Gabriel Nordenheim.


title: IRS Aero

text: IRS Aero (IATA: LD (myöhemmin 5R), ICAO: LDF) oli venäläinen tilauslentoyhtiö, joka perustettiin vuonna 1997. Sen toimilupa peruttiin tammikuussa 2003, koska vuonna yhtiölle vuonna 2002 sattuneen onnettomuuden tutkinnassa oli ilmennyt yhtiön tekemiä rikkomuksia. Niitä olivat muun muassa Il-18 -koneiden käyttäminen sekä matkustajien että rahdin kuljettamiseen, vaikka lentokelpoisuustodistusten mukaan ne olivat rahtikoneita, sekä asiakirjojen väärentäminen.


title: IRS Aero

text: IRS Aero käytti ainakin seuraavia konetyyppejä:


title: Johan Walheim

text: Johan Walheim (28. maaliskuuta 1779 Hämeenlinna – 25. lokakuuta 1842 Helsinki) ol suomalainen senaattori ja todellinen valtioneuvos.


title: Johan Walheim

text: Walheimin vanhemmat olivat lääninsihteeri, asessori Johan Woivalenius, vuodesta 1769 Walheim (1741–1800) ja Elisabet Furuhjelm. Hän pääsi ylioppilaaksi Turussa 1792 ja suoritti tuomarintutkinnon 1797 sekä sai varatuomarin arvon 1803.


title: Johan Walheim

text: Walheim toimi Uudenmaan ja Hämeen lääninhallituksen maanmittaus- ja isojakoasiain varalääninviskaalina 1797–1801 ja hän oli Turun hovioikeudessa ylimääräisenä notaarina vuodesta 1798, kanslistina vuodesta 1808 ja ylimääräisenä viskaalina 1809. Walheim oli hallituskonseljin talousosaston protokollasihteerinä 1809–1812 ja valtiovaraintoimituskunnan apulaisesittelijäsihteerinä 1812–1822. Hän oli samalla myös Ala-Sääksmäen tuomiokunnan tuomarina 1817–1842. Walheim oli Suomen senaatin talousosaston jäsenenä 1822–1840 toimien kirkollistoimikunnan päällikkönä 1822–1831 ja 1833–1840 sekä kansliatoimituskunnan päällikkönä 1831–1833. Walheim sai esittelijäsihteerin arvon 1814, valtioneuvoksen arvon 1830 ja todellisen valtioneuvoksen arvon 1837.


title: Lars Rutger Jägerhorn

text: Lars Rutger Jägerhorn af Storby (25. elokuuta 1789 Lohja – 24. heinäkuuta 1859 Siuntio) oli suomalainen senaattori ja todellinen valtioneuvos.


title: Lars Rutger Jägerhorn

text: Jägerhornin vanhemmat olivat Lohjan Paloniemessä asunut kapteeni Torsten Jägerhorn (k. 1812) ja hänen toinen puolisonsa Johanna Vilhelmina Rehbinder. Hän pääsi ylioppilaaksi Turussa 1803 ja suoritti tuomarintutkinnon 1808 sekä sai laamannin arvon 1818.


title: Lars Rutger Jägerhorn

text: Jägerhorn oli Turun hovioikeudessa ylimääräisenä notaarina 1809–1811 ja sitten Suomen asiain komiteassa Pietarissa kirjaajana 1811–1812 ja protokollasihteerinä 1812–1819. Hän toimi Suomen senaatissa kansliatoimituskunnan vt. apulaisesittelijäsihteerinä 1819–1821 ja kansliatoimituskunnan esittelijäsihteerinä 1821–1837. Jägerhorn oli Suomen senaatin talousosaston jäsenenä 1833–1853 toimien kansliatoimituskunnan päällikkönä 1833–1834, sotilastoimituskunnan päällikkönä 1834–1840 ja kirkollistoimituskunnan päällikkönä 1840–1841. Jägerhorn sai esittelijäsihteerin arvon 1819, valtioneuvoksen arvon 1833 ja todellisen valtioneuvoksen arvon 1841. Hän omisti Kälan tilan Siuntiossa.


title: Christa Alanko

text: Christa Alanko (s. 20. kesäkuuta 1994 Vaasa) on suomalainen jääkiekkoilija, pelipaikaltaan hyökkääjä. Hän edustaa Ruotsin pääsarjassa, Riksserienissä, pelaavaa Luleå HF -seuraa.


title: Christa Alanko

text: Alanko on Vaasan Sportin kasvatti. Hän pelasi naisten SM-sarjassa Team Oriflame Kuortaneessa kaudet 2010–2013, ja oli voittamassa A-tyttöjen Suomen-mestaruutta 2013. Hän edusti Riksserienissä Linköpings HC:tä kaudet 2013–2015, ja voitti molemmilla kausilla Ruotsin-mestaruuden. Luleåssa hän on pelannut syksystä 2015 lähtien. Hän voitti Ruotsin-mestaruuden myös kaudella 2015–2016.


title: Christa Alanko

text: Alanko pelasi alle 18-vuotiaiden MM-kilpailuissa 2011 ja 2012. Vuoden 2011 kisoissa Suomi sai pronssia. Naisten maajoukkueessa hän esiintyi ensimmäisen kerran joulukuussa 2015.


title: Matti Tenhunen

text: Matti Tenhunen (1. joulukuuta 1887 Kiuruvesi – 28. joulukuuta 1937 Sandarmoh, Neuvostoliitto) oli amerikansuomalainen kommunisti.


title: Matti Tenhunen

text: Tenhunen muutti vuonna 1905 Michiganin Negauneen kaivoskaupunkiin ja vuonna 1914 Wisconsinin Wentworthiin. Hän osallistui aktiivisesti amerikansuomalaisten kommunistien toimintaan. Tenhunen kävi Amerikassa kauppakoulun ja toimi osuustoimintaliikkeessä. Hän toimi Wisconsinin Superioriin siirretyn Työmies-lehden ja kustantamon taloudenhoitajana. Kun 1930-luvun alkupuoliskolla amerikansuomalaisia kommunisteja kutsuttiin rakentamaan Neuvosto-Karjalaa, Tenhusesta tuli värväyksen pääorganisaattori – hänen toimipaikkansa New Yorkissa oli "Neuvosto-Karjalan teknisen avun komitea", jota Neuvosto-Karjalaan lähtevät kutsuivat Tenhus-Matin staapiksi.


title: Matti Tenhunen

text: Vuonna 1931 Tenhunen muutti perheineen Neuvosto-Karjalaan, Petroskoihin, missä hän työskenteli Punaisen Karjalan toimittajana ja siirtolaishallinnossa, muun muassa Karjalan kansankomissaarien neuvoston työvoimaosaston päällikkönä. Vuonna 1932 Etsivä keskuspoliisi pidätti Tenhusen Suomessa, koska hän oli ostanut kaksi monistuskonetta ja lahjoittanut ne silloin kielletylle Suomen kommunistiselle puolueelle. Tenhunen tuomittiin valtiopetoksen valmistelusta kahdeksi vuodeksi kuritushuoneeseen. Neuvosto-Karjalassa syntyi protestiliike Tenhusen vapauttamiseksi. Tenhusen Yhdysvaltoihin palannut Toivo-poika kävi neuvottelemassa diplomaattisesta vaihtokaupasta. Presidentti P. E. Svinhufvud armahti Tenhusen 3. helmikuuta 1933, ja hänet karkotettiin Neuvostoliittoon. Tenhunen palasi Petroskoihin, missä hän myöhemmin toimi johtajana Anohinin kirjapainossa, joka oli osa Valtion kustannusliike Kirjaa.


title: Matti Tenhunen

text: Tenhunen vangittiin Stalinin vainoissa syyskuussa 1937. Häntä syytettiin tekaistuilla perusteilla vastavallankumouksellisuudesta ja vakoilusta, tuomittiin kuolemaan 20. joulukuuta ja teloitettiin 28. joulukuuta 1937 Karhumäen lähellä Sandarmohissa. Tenhunen rehabilitoitiin 18. lokakuuta 1957.


title: Matti Tenhunen

text: Tehnusen vanhemmat olivat Pekka Tenhunen (1857-1909) ja Miina Kauranen (1854-1893). Hänen puolisonsa oli Hilja Maria Tenhunen, o.s. Korolainen (s. 1888 Iisalmessa, k. Neuvostoliitossa). Matti ja Hilja Tenhusella oli kaksi lasta, Toivo ja Irma.


title: Rakas, sinusta on tullut pullukka

text: Rakas, sinusta on tullut pullukka on laihdutusohjelma, jossa seurataan pariskuntia joista toinen osapuoli on päässyt lihomaan niin että puoliso ryhtyy kumppaninsa henkilökohtaiseksi kuntovalmentajaksi. Pariskunta voittaa sitä enemmän rahaa mitä enemmän pullukka onnistuu pudottamaan painoa. Jos pullukka onnistuu seitsemän viikon aikana pudottamaan painoa 16 kiloa, tai enemmän voittaa pariskunta 10 000 euroa. Juontajana ja Personal trainerina toimii Jenni Levävaara. Ensimmäinen tuotantokausi alkoi Sub-kanavalla 27. maaliskuuta 2013. Toinen tuotantokausi 8. tammikuuta 2015. kolmas 2016.


title: Lauri Lausmaa

text: Lauri Edvard Lausmaa, vuoteen 1935 "Lillström", (9. joulukuuta 1925 Mikkeli – 1. marraskuuta 2015 Helsinki) oli suomalainen poliisi. Hän oli Uudenmaan läänin lääninpoliisineuvos.


title: Lauri Lausmaa

text: Lausmaa valmistui lainopin kandidaatiksi Helsingin yliopistosta ja sai varatuomarin arvon 1959. Vuodesta 1960 hän oli Vihdin nimismies, sen jälkeen sisäministeriön poliisiosaston nuorempi hallitussihteeri ja vuodesta 1973 Uudenmaan läänin poliisitarkastaja. Virkanimike muuttui myöhemmin lääninpoliisineuvokseksi. Hän jäi eläkkeelle 1991.


title: Lauri Lausmaa

text: Lausmaa vaikutti paikallispolitiikassa Vihdin kunnanvaltuustossa, johon hänet valittiin 1965, ja Helsingissä kunnallisessa lautakuntatoiminnassa.


title: Lauri Lausmaa

text: Lausmaa julkaisi omakustanteena rikosromaanin "Äänettömät laukaukset" (2008).


title: Lauri Lausmaa

text: Hänen isänsä oli lääninneuvos Edvard Lausmaa (Lillström).


title: HMS Mars (1794)

text: HMS Mars oli Kuninkaallisen laivaston vuonna 1794 vesillelaskettu Mars-luokan 74-tykkinen kolmannen luokan linjalaiva.


title: HMS Mars (1794)

text: Alus tilattiin 17. tammikuuta 1788 Deptfordin telakalta, jossa rakennustöistä vastasi Martin Ware. Sen köli laskettiin 10. lokakuuta 1789 ja alus laskettiin vesille 25. lokakuuta 1794. Alus valmistui 8. marraskuuta, jolloin sen valmistuskustannukset olivat 50 270 puntaa takilointeineen ja varustamisineen.


title: HMS Mars (1794)

text: Alus otettiin palvelukseen marraskuussa 1794 päällikkönään Charles Cotton. Se oli 16.-17. kesäkuuta 1795 mukana Cornwallisin perääntyessä ylivoimaisen Ranskan laivaston edellä. Helmikuussa 1797 aluksen päällikkönä oli Alexander Hood. Huhtikuussa alus oli mukana Spitheadin kapinassa.


title: HMS Mars (1794)

text: Alus valtasi 21. huhtikuuta 1798 Ranskan laivaston 74-tykkisen linjalaivan "L'Herculen" Brestin edustalla, jolloin miehistöstä sai surmansa kolmekymmentä ja haavoittui 60. Kaatuneiden joukossa oli myös Alexander Hood.


title: HMS Mars (1794)

text: Alus romutettiin 1823.


title: HMS Centaur (1797)

text: HMS Centaur oli Kuninkaallisen laivaston vuonna 1797 vesillelaskettu Mars-luokan 74-tykkinen kolmannen luokan linjalaiva.


title: HMS Centaur (1797)

text: Alus tilattiin 17. tammikuuta 1788 Woolwichin telakalta. Sen köli laskettiin mararskuussa 1790 ja alus laskettiin vesille 14. maaliskuuta 1797.


title: HMS Centaur (1797)

text: Alus romutettiin 1819.


title: HMS Kent (1798)

text: HMS Kent oli Kuninkaallisen laivaston vuonna 1798 vesillelaskettu Ajax-luokan 74-tykkinen kolmannen luokan linjalaiva.


title: HMS Kent (1798)

text: Alus tilattiin 30. huhtikuuta 1795 Blackwallista Perryltä. Sen köli laskettiin lokakuussa 1795 ja alus laskettiin vesille 17. tammikuuta 1798. Alus valmistui 3. huhtikuuta Woolwichissa, jolloin sen valmistuskustannukset olivat 46 843 puntaa.


title: HMS Kent (1798)

text: Alus otettiin palvelukseen maaliskuussa 1798 amiraali varakreivi Adam Duncanin lippulaivana päällikkönään William Hope. Alus lähti Välimerelle kesäkuussa 1800 ja se osallistui Egyptin rannikon operaatioihin vuonna 1801.


title: HMS Kent (1798)

text: Alus romutettiin Amiraliteetin 12. marraskuuta 1880 tekemllä päätöksellä vuonna 1881 Plymouthissa.


title: Ronald Inglehart

text: Ronald F. Inglehart (s. 5. syyskuuta 1934 Milwaukee, Wisconsin) on yhdysvaltalainen politiikan tutkija ja professori. Hän työskentele Michiganin yliopistossa. Inglehartin tutkimus on keskittynyt kulttuuriseen muutokseen ja sen seurauksiin. Hän on johtanut World Values Survey -arvotutkimusta ja tutkinut modernisaatiota ja ihmisten arvoja lähes sadassa maassa 1980-luvulta lähtien.


title: Ronald Inglehart

text: Inglehart suoritti kandidaatin tutkinnon (B.A.) vuonna 1956 Northwestern-yliopistossa ja maisterin tutkinnon (M.A.) 1962 Chicagon yliopistossa, missä hän myös väitteli tohtoriksi (Ph.D.) 1967. Hänet nimettiin kunniatohtoriksi Uppsalan yliopistossa vuonna 2006, Brysselin vapaassa yliopistossa vuonna 2010 ja Lüneburgin Leuphanan yliopistossa 2012.


title: Bror Ulrik af Björkstén

text: Björksténin vanhemmat olivat Hollolan kappalainen Johan Björkstén (1744–1809) ja Eva Magdalena Tuderus. Hän kävi Porvoon lukiota ja pääsi ylioppilaaksi Turussa 1815. Björkstén suoritti kameraalitutkinnon ja tuomarintutkinnon 1815.


title: Bror Ulrik af Björkstén

text: Björkstén oli hallituskonseljin (senaatin) talousosaston ylimääräisenä kamarikirjurina vuodesta 1815, sotilastoimituskunnan kopistina vuodesta 1816 ja kamaritoimituskunnan kanslistina vuodesta 1819. Hän sai protokollasihteerin arvonimen 1822. Björkstén toimi Suomen senaatin valtiovaraintoimituskunnan apulaisesittelijäsihteerinä 1824–1832, protokollasihteerinä vuodesta 1826 ja esittelijäsihteerinä 1832–1837. Hän oli Suomen senaatin talousosaston jäsenenä 1837–1856 toimien sotilastoimituskunnan päällikkönä 1840–1841 ja kamaritoimituskunnan päällikkönä 1841–1853. Lisäksi hän oli Suomen ylisotaoikeuden vt. sihteerinä 1819–1824, päätullijohtokunnan jäsenenä 1824–1826, tie- ja vesikulkulaitosjohtokunnan jäsenenä 1839 ja sensuuriylihallituksen jäsenenä 1845. Björkstén sai valtioneuvoksen arvon 1839 ja todellisen valtioneuvoksen arvon 1852. Hän omisti Bodomin kartanon Espoossa.


title: Bror Ulrik af Björkstén

text: Björkstén oli naimisissa vuodesta 1822 Gustava Ulrika Kuhlbergin (k. 1856) kanssa, Heidän poikiaan olivat Turun hovioikeuden hovioikeudenneuvos Johan Alfred af Björkstén (1823–1873) ja senaatin esittelijäsihteeri, valtioneuvos Axel Gabriel af Björkstén (1832–1895).


title: Mer (käyttöjärjestelmä)

text: Mer on Linux-pohjainen mobiililaitteille suunnattu käyttöjärjestelmä. Sen on tarkoitus toimia alustana laitteistovalmistajille, jotka voivat tehdä sen pohjalta varsinaisen loppukäyttäjän käyttöjärjestelmän. Mer on ensisijaisesti nk. middleware.


title: Mer (käyttöjärjestelmä)

text: Esimerkiksi Jollan Sailfish OS pohjautuu Mer:iin.


title: Mer (käyttöjärjestelmä)

text: Mer haarautui lopetetusta Nokian MeeGo-alustasta. Merin tavoitteena on tarjota vaihtoehto Maemo-alustalle, mikä oli Meegon edeltäjä. Projekti tavoittelee lähdekoodin jakamista Tizen-alustan kanssa, minkä historia myös juontaa Meegoon.


title: Clas Johan Edelskiöld

text: Claes Johan Sacklén, aateloituna vuodesta 1818 Edelsköld (11. helmikuuta 1762 Vehmaa – 14. maaliskuuta 1840 Turku) oli suomalainen senaattori ja laamanni.


title: Clas Johan Edelskiöld

text: Edelsköldin vanhemmat olivat kihlakunnantuomari Nils Henrik Sacklinius, myöhemmin Sacklén (1718–1786) ja hänen toinen puolisonsa Maria Kristina Thuronius. Hän pääsi ylioppilaaksi Turussa 1776 ja suoritti tuomarintutkinnon 1777.


title: Clas Johan Edelskiöld

text: Edelsköld oli Turun hovioikeudessa ylimääräisenä kanslistina vuodesta 1779 ja varanotaarina vuodesta 1780. Hänestä tuli Turun kaupunginsihteeri 1782, oikeusraatimies 1787 ja Turun ja Porin läänin lääninsihteeri 1794. Edelsköld sai laamannin arvonimen 1796. Turun kunnallispormestarina hän oli 1805–1809. Suomen sodan jälkeen hän toimi Haminan rauhansopimuksen mukaan Ruotsin arkistoista Suomeen luovutettavien asiakirjojen valikointia varten asetetun komission siviiliosaston päällikkönä vuodesta 1810 ja Suomen vaihto-, laina- ja talletuskonttorin johtokunnan jäsenenä ja puheenjohtajana vuodesta 1812. Edelsköld oli hallituskonseljin (senaatin) talousosaston jäsenenä ja valtiovaraintoimituskunnan päällikkönä 1816–1820.


title: Clas Johan Edelskiöld

text: Edelsköld oli naimisissa vuodesta 1784 Helena Sofia Richterin (k. 1831) kanssa, Heidän poikansa oli Turun hovioikeuden hovioikeudenneuvos Karl Sacklén, vuodesta 1818 Edelsköld (1795–1868).


title: Taron Egerton

text: Taron David Egerton (s. 10. marraskuuta 1989) on walesilainen näyttelijä. Hän on esiintynyt muun muassa Gary ”Eggsy” Unwinina elokuvassa "" ja mäkihyppääjä Michael ”Eddie” Edwardsina elokuvassa "Eddie the Eagle". Egerton näyttelee pääosaa myös vuoden 2019 elokuvassa "Rocketman", joka perustuu Sir Elton Johnin elämään.


title: Taron Egerton

text: Egerton syntyi Birkenheadissä, Merseysidessa Englannissa, Hänen vanhempansa ovat kotoisin Liverpoolista. Toinen hänen isoäideistään oli walesilainen. Hänen etunimensä kirjoitetaan usein virheellisesti ”Taran”, joka merkitsee kymriksi myrskyä. Hänen isänsä piti majataloa ja äitinsä työskentelee sosiaalialalla. Hän vietti ensimmäiset vuotensa Wirralin niemimaalla Englannissa, mistä hänen perheensä muutti Walesiin, aluksi Ynys Môniin ja sitten Aberystwythiin hänen ollessaan 12-vuotias; Egerton pitää itseään ”läpikotaisin” walesilaisena ja puhuu kymriä. Lukion hän kävi Ysgol Penglais Schoolissa Aberystwythissa. Egerton suoritti Royal Academy of Dramatic Art -näyttelijäkoulussa Bachelor of Arts with Honours -tutkinnon vuonna 2012.


title: Taron Egerton

text: Egerton teki ensiesiintymisensä vuonna 2012 pienessä roolissa Liam Jaynä televisiosarjassa "Lewis". Egerton esitti Matthew Vaughnin ohjaamassa elokuvassa "" Gary ”Eggsy” Unwinia, joka toimi Harry Hartin (Colin Firth) suojattina. Egerton oli sivuosassa elokuvassa "Testament of Youth", joka perustuu Vera Brittainin elämään ja jonka pääosissa esiintyivät Alicia Vikander ja Kit Harington.


title: Taron Egerton

text: Gentlemen’s Quarterly -lehti valitsi Egertonin 50:n parhaiten pukeutuvan brittimiehen joukkoon vuonna 2015.


title: Aptoide

text: Aptoide on hajautettu markkinapaikka Android-mobiilisovelluksille. Aptoidessa ei ole yhtä keskitettyä kauppaa Google Play Storen tavoin, vaan jokainen käyttäjä voi perustaa sinne oman kauppansa. Nimi Aptoide on muodostettu sanoista "APT" (Advanced Packaging Tool) ja "oide" (sanan "Android" viimeinen tavu).


title: Aptoide

text: Tällä hetkellä Aptoide-sovelluksesta on käytössä useita eri versioita: älypuhelimille ja tableteille, Aptoide TV - versio älytelevisioille ja digisovittimille sekä Aptoide Kids - kehitetty lapsia ajatellen. Äskettäin Aptoide julkaisi myös VR-sovelluskaupan. Aptoide tarjoaa lisäksi B2B-ratkaisuja, joiden avulla yhteistyökumppanit voivat hallita omia sovelluskauppojaan itsenäisesti ja haluamallaan tavalla. Sovelluskauppojen käyttöön tarvittava mobiilisovellus perustuu avoimeen lähdekoodiin. Yhteys asiakassovelluksen ja palvelimen välillä muodostetaan avoimella, XML:ään perustuvaa protokollaa käyttäen.


title: Aptoide

text: Sovelluksen konsepti perustuu APT-apuohjelmaan, joka voi toimia usean lähteen kanssa (repository). Kun käyttäjä pyytää pakettia, asiakassovellus etsii lähteet, joista sovellus löytyy. Aptoide on saatavissa yli 40 kielelle ja sillä oli yli 97 miljoonaa käyttäjää ja sen kautta tehtiin yli 2,8 miljardia latausta vuonna 2015. Järjestelmään kuuluvissa sovelluskaupoissa on yhteensä yli 700 000 Android-sovellusta. Sovelluksen suomennoksen on tehnyt Sami Kuusisto (Suomen Aptoide Ambassador).


title: Aptoide

text: Aptoide sai alkunsa Paulo Trezentosin vuonna 2009 Caixa Mágica Summer Campissä tekemästä ehdotuksesta. Ehdotus hyväksyttiin ja myöhemmin tästä muodostui nykyinen Aptoide. Vuoden 2010 lopussa sovellus julkaistiin Bazaar Android -sivustolla. Bazaar Android antoi käyttäjille mahdollisuuden luoda omia sovelluskauppojaan. Elokuussa 2012 Aptoide- ja Bazaar Android -brändit yhdistettiin. Marraskuussa 2011 Aptoide rekisteröitiin Euroopassa. Vuonna 2013 Aptoide sai yhteensä 750.000 euron alkurahoituksen Portugal Venturesilta. Toukokuussa 2015 Aptoide ilmoitti aloittavansa toimintoja Aasiassa avaamalla toimiston Singaporessa.


title: Aptoide

text: Aptoide-sovelluksen kautta voi suorittaa hakua, selailla sovelluksia sekä asentaa niitä Android-laitteisiin. Asentaakseen Aptoiden pitää käyttäjän ladata APK (asennustiedosto) viralliselta verkkosivustolta. Sovellusta ei löydy Google Play Storesta Google Play -jakelusopimuksen kilpailukieltolausekkeen johdosta. Tästä samasta syystä Amazon Appstore -sovellusta ei löydy Google Playstä. Aptoiden asennus vaatii käyttäjältä sovellusten asennuksen muistakin lähteistä kuin Play-kaupasta ("Tuntemattomat lähteet") Androidin asetuksista.


title: Aptoide

text: Asennuksen jälkeen käyttäjä voi lisätä sovellukseen Aptoiden oletuskaupan (Apps) lisäksi käyttäjät voivat lisätä sovellukseen kaikki muutkin haluamansa kaupat. Kun uusi kauppa on lisätty sovellukseen, Aptoide noutaa kaupassa olevien sovellusten luettelon ja tallentaa sen paikallisesti. Käyttäjä voi sitten selata sovelluksia tai hakea niitä verkon yli muista kaupoista. Kesäkuussa 2011 julkaistiin samalta kehittäjäryhmältä sisarsovellus Aptoide Uploader. Aptoide Uploader on Android-sovellus, jolla käyttäjät voivat lisätä sovelluksia omaan Aptoide-sovelluskauppaansa. Jos käyttäjä haluaa varmuuskopioida sovelluksensa yksityiseen sovelluskauppaan, voidaan se tehdä Aptoide Apps Backup -sovelluksella. Kaikki sovellukset tallennetaan käyttäjän omaan kauppaan.


title: Aptoide

text: Android-sovelluksen ja kaupan välinen yhteys muodostetaan XML-tiedoston (info.xml) avulla. Tämä tiedosto listaa kaupan sovellukset sekä perustiedot kaikista sovelluksista. Info.xml on avoin tiedosto ja tarkemmat tiedot on mahdollista tarvittaessa saada.


title: Aptoide

text:
Esimerkki info.xml-tiedoston sisällöstä:
Käytössä on myös kaksi muuta XML-tiedostoa: extra.xml ja stats.xml.


title: Aptoide

text: Extra.xml sisältää sovellusten lisätietoja ja täydet kuvaukset. Stats.xml sisältää latausmäärät sekä tykkäykset saatavissa olevista sovelluksista.


title: Aptoide

text: Aptoiden käyttötilastoa:


title: F-Droid

text: F-Droid on Android-käyttöjärjestelmää käyttäville laitteille tarkoitettu content delivery network (CDN). Kaikki ohjelmistot F-Droidissa ovat vapaita. Esimerkiksi Google Playstä poiketen F-Droid ei vaadi kirjautumista vaan toimii enemmän perinteisen pakettivaraston tapaan.


title: F-Droid

text: Kokonaan vapaista ohjelmista koostuva Android forkki Replicant käyttää F-Droidia oletuspakettivarastonaan.


title: Normand Corbeil

text: Normand Corbeil (6. huhtikuuta 1956 Montreal – 25. tammikuuta 2013 Montreal) oli kanadalainen säveltäjä. Hän sai vuonna 2011 Baftan työstään "Heavy Rain" -pelin musiikin parissa. Lisäksi hän sävelsi muun muassa musiikkia Quantic Dreamin "Fahrenheit"-peliin. Hän oli säveltämässä musiikkia Quantic Dreamin uuteen "" -peliin ennen kuolemistaan haimasyöpään, joka oli todettu jo levinneenä elokuussa 2012.


title: Normand Corbeil

text: Corbeil sai kaksi Emmy-ehdokkuutta musiikistaan "" - ja "Human Trafficking" -minisarjoihin.


title: Eduard Model Accessories

text: Eduard Model Accessories on tšekkiläinen pienoismallien valmistaja. Yhtiö on perustettu vuonna 1989 alun perin ns. autotalliyrityksenä. Aluksi Eduard tuotti tarvikeosia muiden valmistajien pienoismalleihin, mutta laajensi valikoimaansa vuonna 1993 kokonaan omiin malleihinsa.


title: Franz Anton Hoffmeister

text: Franz Anton Hoffmeister (12. toukokuuta 1754 – 9. helmikuuta 1812 Wien) oli itävaltalainen säveltäjä ja musiikin kustantaja. Hän opiskeli oikeustiedettä Wienissä, mutta valitsi musiikkiuran ja alkoi julkaista teoksiaan omakustanteisesti. Hän kustansi myös Johann Georg Albrechtsbergerin, Wolfgang Amadeus Mozartin, Muzio Clementin, Joseph Haydnin ja Ludwig van Beethovenin teoksia, mutta keskittyi myöhemmin päätoimiseen säveltämiseen. Hoffmeisterin ja Ambrosius Kühnelin perustama Bureau de Musique -kustannusyhtiö on jatkanut toimintaansa C.F. Petersin muodossa.


title: Franz Anton Hoffmeister

text: Hoffmeisterin teoksiin kuuluu muun muassa yli 70 sinfoniaa, jousikvartettoja (joista osaa on aiemmin luultu Haydnin säveltämiksi), oopperoita ja 12 huilukvintettoa.


title: Luettelo Tähtien sodan planeetoista ja kuista

text: "Tähtien sodan" fiktiivisessä esiintyy useita planeettoja ja kuita.


text: Alla ovat lueteltuna tärkeimmät planeetat ja kuut elokuvista ja muista viralliseen kaanoniin medioista (mukaan lukien Alderaan):


title: HMS Bulwark (1807)

text: HMS Bulwark oli Kuninkaallisen laivaston vuonna 1807 vesillelaskettu 74-tykkinen kolmannen luokan linjalaiva.


title: HMS Bulwark (1807)

text: Sir William Rulen suunnittelema alus tilattiin 6. marraskuuta 1794 Portsmouthin telakalta, jossa rakennustöistä vastasi Nicholas Diddams. Sen köli laskettiin huhtikuussa 1804 nimellä HMS "Scipio". Alus nimettiin uudelleen 28. huhtikuuta 1806 HMS "Bulwarkiksi," ja se laskettiin vesille 23. huhtikuuta 1807. Alus valmistui 12. syyskuuta, jolloin sen valmistuskustannukset olivat 57 240 puntaa.


title: HMS Bulwark (1807)

text: Alemmalla tykkikannella oli 28 kappaletta 32 naulan tykkiä ja ylemmällä 30 kappaletta 24 naulan tykkiä. Näiden lisäksi puolikannella oli 12 ja keulakannella neljä 9 naulan tykkiä.


title: HMS Bulwark (1807)

text: Alus otettiin palvelukseen maaliskuussa 1807 päällikkönään Charles Fleming, ja se lähti 12. lokakuuta Välimerelle. Alus osallistui vuosina 1807–1809 Cadizin saarron valvontaan. Alus romuttaminen saatiin päätökseen 26. syyskuuta 1826 Portsmouthissa.


title: Bergbomin palkinto

text: Svenska litteratursällskapet i Finland on vuodesta 2003 jakannut Bergbomin palkintoja Ragnar, Ester, Rolf ja Margareta Bergbomin rahastosta.


title: Head Office Finland

text: Head Office Finland on sisältömarkkinointitoimisto ja osa kansainvälistä Head Office -sisältömarkkinointiketjua, joka on osa Sanoma-konsernia. Mediakonserni Sanoma toi yrityksen Suomeen syksyllä 2014.


title: Head Office Finland

text: Marraskuussa 2015 Sanoma tiedotti, että Head Office Finland siirtyy osaksi Sanoma Content Marketing -yksikköä.


title: Head Office Finland

text: Belgialainen Gilles Van Lemberg perusti oman toimiston vuonna 2002 työskenneltyään sitä ennen eri autobrändien markkinointijohtajana ja huomattuaan tarinankerronnan ja sisältömarkkinoinnin merkityksen käytännössä: kun autokaupan ympärille rakensi kokonaisia palvelupaketteja asiakasuskollisuus kasvoi. Yritys erikoistui suoramarkkinointiin, asiakaslehtiin, brändien aktivoimiseen, sisältömarkkinointiin ja asiakasuskollisuuden kasvattamiseen.


title: Head Office Finland

text: Sanoma Media Belgium osti Head Officen kesällä 2012, kaupalla Sanoma halusi vahvistaa sisältömarkkinointistrategiaansa. van Lembergen perusteli myyntiä sillä, että yrityksen kasvumardollisuudet olivat rajalliset: Belgia oli markkina-alueena pieni, pääomasijoittajat eivät ymmärtäneet bisnestä ja mainostoimistoja yritys kiinnosti lähinnä siinä, että ne voisivat sen avulla paikata omia tappioitaan. van Lembergiä kiinnosti Sanoman tarjoama journalistinen perspektiivi.


title: Head Office Finland

text: Yritys on voittanut alallaan kansallisia ja kansainvälisiä palkintoja, syksyllä 2013 se valittiin vuoden sisältömarkkinointitoimistoksi Content Marketing World Conferencessa.


title: Head Office Finland

text: Mediakonserni Sanoma toi yrityksen Suomeen syksyllä 2014. Sanoma siirsi yrityksen yhteyteen Sanoma Yritysjulkaisut -yksikön, joka oli aiemmin kuulunut Magazine Mediaan. Yksikön asiakkaita olivat muun muassa Finnair, Orion ja Nordea ja se valittiin neljästi peräkkäin Suomen parhaaksi asiakaslehtitaloksi Taloustutkimuksen joka toinen vuosi tekemässä tutkimuksessa. Suomen Head Office toimii Belgian yrityksen alaisuudessa. Sen toimitusjohtajaksi valittiin Kati Sulin, joka siirtyi paikkaan Fazerista, jossa hän oli toiminut online- ja mediajohtajana. Head Office -ketju toimii Suomen ja Belgian lisäksi myös Hollannissa ja sen asiakkaisiin kuuluvat muun muassa Unilever, Renault, ABB ja Bridgestone.


title: Head Office Finland

text: Vuonna 2014 Head Office työllisti 270 henkilöä, sen liikevaihto oli 40 miljoonaa euroa ja sillä oli asiakkaita 17 maassa.


title: Head Office Finland

text: Marraskuussa 2015 Sanoma Media Finland tiedotti, että sen natiivimainontaa ja kaupallisia sisältöjä tekevät tiiminsä ja Head Office Finland yhdistyvät Sanoma Content Marketing -yksiköksi.


title: Head Office Finland

text:
Head Office Finland tuottaa asiakkaidensa brändeille sisältöä kaikkiin niiden kanaviin. Esimerkkisisältöjä ovat jutut asiakaslehtiin, uutiskirjeisiin, verkkosivuille ja intranetiin. Yritys analysoi myös yleisöjä ja seuraa viestinnän tuloksia.
Head Office Finlandin asiakkaita ovat muun muassa DNA:n yritysliiketoiminta, Teollisuussijoitus, Finnair, Orion, Nordea ja työeläkeyhtiö Varma, jolle tehdään Varma-asiakaslehteä.


title: Triumph-luokka (linjalaiva)

text: Triumph-luokka oli Britannian kuninkaallisen laivaston kahden aluksen muodostama 74-tykkinen kolmannen luokan linjalaivaluokka. Luokka oli ensimmäinen brittiläinen 74-tykkinen alusluokka, jolla oli 24 naulan tykit ylemmällä tykkikannella.


title: Triumph-luokka (linjalaiva)

text: Luokan alukset tilattiin alun perin 11. tammikuuta 1757 Dublin-luokan lisätilauksena ja ne nimettiin 17. ja 30. maaliskuuta. Kummankin tilaus kuitenkin uudistettiin 21. toukokuuta uuden ja selvästi suuremman aluksen suunnitelmien mukaisena, mikä oli kopioitu vuonna 1747 vallatusta Ranskan laivaston "L'Invinciblestä". Vuonna 1793 kummankin aluksen yläkannen tykit vaihdettiin 18 naulan tykkeihin.


title: Triumph-luokka (linjalaiva)

text: Alusten aseistuksena oli alemmalla tykkikannella 28 kappaletta 32 naulan tykkejä ja ylemmällä tykkikannella kolmekymmentä 24 naulan tykkiä. Näiden lisäksi puolikannella oli neljätoista ja keulakannella kaksi 9 naulan tykkiä.


title: Karl-Emil Virta

text: Karl-Emil Virta (vuoteen 1906 asti Eldström, 18. marraskuuta 1899 – 11. heinäkuuta 1930) oli suomalainen pikamatkojen juoksija, ja 1920-luvulla Työväen Urheiluliiton paras neljännesmaileri. Turkulainen Emil ”Epu” Virta oli Suomessa kolmas, joka alitti 400 metrin haamurajan 50 sekuntia. Tuolloinen TUL:n ennätysaika 49,9 rikottiin vasta 1940-luvun puolenvälin jälkeen.


title: Karl-Emil Virta

text: Emil Virran seura oli Maarian Kisatoverit.


title: Karl-Emil Virta

text:
Paavo Nurmen kerrotaan käyneen Raunistulassa katsomassa Virran Epun harjoittelua ja usein mainittua irtonaista, kuin lentoon lähtevää loppukiriä, ja kysyneen:
Työläisolympialaisissa Frankfurt am Mainissa 1925 kultaa 400 metrillä ajalla 51,6, pronssia 200 metrillä sekä kultaa viestijoukkueessa 4 × 400 m ajalla 3.34,0 ja 10 × 100 metrin juoksussa ajalla 1.51,8.


title: Michael Todd

text: Michael ”Mike” Todd (1907–1958) oli yhdysvaltalainen elokuva- ja viihdetuottaja. Hän sai tunnettuutta upeiden show-lavasteidensa ja musikaaliensa myötä. Häntä kutsuttiin ”show-bisneskuninkaaksi”. Todd käytti uutta Todd-AO:ksi kutsuttua laajakangasmenetelmää tunnetuimmassa elokuvassaan "Maailman ympäri 80 päivässä". Vuonna 1957 Todd avioitui näyttelijä Elizabeth Taylorin kanssa.


title: Robert Fredrik von Kraemer

text: Robert Fredrik von Kraemer (20. elokuuta 1791 Lammi – 25. toukokuuta 1880 Uppsala) oli suomalaissyntyinen sotilas, josta tuli Uppsalan läänin maaherra ja vapaaherra.


title: Robert Fredrik von Kraemer

text: Lammin Vanhakartanossa syntyneen Von Kraemerin vanhemmat olivat eversti Carl Gustaf von Kraemer ja Christina Lovisa Stjernvall ja puoliso vuodesta 1824 Maria Charlotte (Lotten) Söderberg (1802-1869). Hän oli kadetti Karlbergin sotakorkeakoulussa Suomen sodan syttyessä 1808, mutta joutui Suomen rintaman asemesta Norjan ja Saksan sotaretkille 1813-1814. Sotilasuransa von Kraemer päätti 1822 majurina. Naimisiin mentyään hänestä tuli taloudellisesti riippumaton tilanomistaja, säätyvaltiopäivien edustaja ja vuodesta 1837 vapaaherra. Vuonna 1830 von Kraemer nimitettiin Uppsalan läänin maaherraksi, missä tehtävässä hän toimi yli 30 vuotta. Maaherrana von Kraemeria pidettiin tarmokkaana ja kyvykkäänä henkilönä, joka vaikutti muun muassa liikenteen ja Uppsalan kaupungin sekä maanviljelyn kehittämiseen. Viimeksi mainittuun liittyen hän esimerkiksi kirjoitti järvenlaskua, apilan viljelyä ja suomalaistyyppisten riihien käyttöä viljan kuivaamiseen kannustavan kirjasen 1836. Von Kraemerin merkittävin aikaansaannos lienee silti Uppsalan maatalouskorkeakoulun perustaminen Ultunaan Uppsalan lähistölle vuonna 1840. Koulun johtokunnassa hän toimi 16 vuotta ja vaikutti osaltaan siihen, että kouluun tuli suomalaisia opiskelijoita varsinkin ennen Mustialan maatalousoppilaitoksen perustamista 1865. Muistelmansa "Mina lefnadsminnen" von Kraemer laati vuonna 1866.


title: Semnan

text: Semnan (; myös muodossa "Samnān") on historiallinen, maakuntakeskuksena toimiva kaupunki ja aliprovinssitason hallintoalue (šahrestan) Iranin Semnanin provinssissa. Semnanin kaupunki sijaitsee linnuntietä noin 184 kilometriä Teheranista itään.


title: Semnan

text: Vuoden 2011 väestönlaskennan mukaan kaupungin väkiluku oli 153 680. Edeltävinä väkiluku on kehittynyt seuraavasti: 29 036 (1956), 31 058 (1966), 38 786 (1976), 64 891 (1986), 75 131 (1991), 91 045 (1996) ja 126 780 (2006).


title: Kallion ala-asteen koulu

text: Kallion ala-asteen koulu on luokat 1–6 käsittävä peruskoulu Helsingin Kalliossa. Silloista Kallion kansakoulua on käynyt muun muassa presidentti Tarja Halonen. Luokkien 1–6 lisäksi koulussa on läheisen päiväkodin esikoululaiset, erityisluokat ja kielikylpyluokat. Oppilaita koulussa on hieman yli 400.


title: Kallion ala-asteen koulu

text: Koulu on perustettu vuonna 1910. 1950-luvulla alueella oli niin paljon lapsia, että koulua piti käydä kahdessa vuorossa. Kun lapsiperheitä muutti lähiöihin, koulun oppilasmäärä pieneni, ja sen lakkauttamistakin harkittiin.


title: Matti Sainio

text: Matti Antero Sainio (7. marraskuuta 1914 Turku–1987) oli suomalainen kasvatustieteilijä ja professori. Hän oli Åbo Akademin kasvatustieteen professori 1971–1976 ja Uppsalan yliopiston dosentti vuodesta 1965.


title: Matti Sainio

text: Sainio väitteli filosofian tohtoriksi 1940 ja suoritti teologisen erotutkinnon 1944.


title: Selluloosa-asetaatti

text: Selluloosa-asetaatti (CHO / (CHCOO)CHO) (arkikielessä "asetaatti", jonka kirjakielinen merkitys kuitenkin kattaa kaikki asetaatit.) on puuvilla- ja puukuitupohjainen polymeeri. Se on kevyttä, kestävää, sitkeää ja joustavaa. Asetaatti on luontoystävällistä, koska se ei ole öljypohjaista. Asetaattia voidaan valmistaa minkä tahansa värisenä, läpikuultavana tai ei. “Muoviset” silmälasinkehykset tehdään yleensä selluloosa-asetaatista.


title: Selluloosa-asetaatti

text: Selluloosa-asetaatin CAS-numero on 9004-35-7.


title: Baktšarin piiri

text: Baktšarin piiri () on kunnallishallintoalue Tomskin alueella Venäjällä. Vuonna 1935 perustetun piirin pinta-ala on 24 700 neliökilometriä. Asukkaita on 12 400 henkeä (vuonna 2015).


title: Baktšarin piiri

text: Baktšarin piiri sijaitsee Tomskin alueen eteläosassa Objoen vasemmalla rannalla. Se rajoittuu lännessä Parabelin, pohjoisessa Kolpaševon ja Tšajan ja Moltšanovon ja idässä Krivošeinon ja Šegarkan piireihin sekä etelässä Novosibirskin alueeseen. Pinta-alasta 67 % on metsää ja suuri osa suota. Hyötykaivannaisiin kuuluvat rautamalmi ja hietasavi.


title: Baktšarin piiri

text: Piirin hallinnollinen keskus on Baktšarin kylä. Siihen kuuluu kuusi maalaiskuntaa: Baktšar, Parbig, Plotnikovo, Porotnikovo, Vavilovka ja Vysokij Jar.


title: Baktšarin piiri

text: Seudun asutus on syntynyt 1800-luvun puolivälissä. Uudisasukkaiden määrä lisääntyi 1900-luvun alussa. Neuvostoaikana piiriin asutettiin karkotettuja kulakkeja ja vähemmistökansallisuuksien edustajia. Vuonna 1963 Baktšarin piiriin liitettiin Parbigin piiri.


title: Baktšarin piiri

text: Baktšarista on asfaltoitu maantieyhteys Tomskiin. Seudun pääelinkeinot ovat maatalous ja metsäteollisuus. Sen erikoisuutena on vuonna 1934 perustettu pohjoisen puutarhanhoidon tutkimusasema. Paikallislehtenä ilmestyy "Naša žizn".


title: Gretchen Mol

text: Gretchen Mol (s. 8. marraskuuta 1972 Deep River, Connecticut) on yhdysvaltalainen näyttelijä ja entinen malli. Hänet tunnetaan rooleistaan elokuvissa "Rounders – ässä hihassa", "Celebrity", "" ja "13. kerros". Hän esitti myös Gillian Darmodya HBO:n sarjassa "Boardwalk Empire".


title: Olli J. Sainio

text: Olli Juhani Sainio (s. 1926) on suomalainen juristi. Hän on ollut korkeimman hallinto-oikeuden hallintoneuvos 1988–1993. Sitä ennen hän oli ylimääräinen hallintoneuvos 1977–1988.


title: Olli J. Sainio

text: Sainio on oikeustieteen tohtori. Hän on väitellyt aiheesta "Verosopimusten vaikutus elinkeinotulon verotukseen : Suomen solmimia kaksinkertaisen verotuksen välttämissopimuksia koskeva tutkimus" (Lakimiesliiton kustannus 1976).


title: Jussi Ollila

text: Jussi Ollila (s. 1974) on helsinkiläinen näyttelijä ja muusikko. Hänet tunnetaan Valtin roolista lastenohjelmassa "Maltti ja Valtti". Hän on kirjoittanut Maltti ja Valtti -kirjoja Jerry Mikkelisen kanssa. Lisäksi hän on tehnyt lastenteatteria ja improvisaatioteatteria.


title: Jussi Ollila

text: Jussi Ollila säveltää Maltin ja Valtin esittämiä lauluja. Hän on myös sanoittanut osan kappaleista.


title: Jussi Ollila

text: Jussi Ollila on Keinuva Lahna -yhtyeen perustajajäsen ja kitaristi. Hän on säveltänyt suuren osan yhtyeen kappaleista. Hän on myös tehnyt teatterimusiikkia säveltäjänä ja sovittajana. Hän soittaa myös yhtyeessä TomuTomu.


title: Jussi Ollila

text: Hän on myös Tarinataikurit-teatteriryhmän perustaja, näyttelijä ja tuottaja.


title: Baktšar

text: Baktšar () on kylä, maalaiskunta ja Baktšarin piirin hallinnollinen keskus Tomskin alueella Venäjällä. Se sijaitsee Galkajoen varrella 220 kilometriä Tomskista länteen. Kunnassa on 6 800 asukasta (vuonna 2015).


title: Baktšar

text: Paikkakunta on saanut alkunsa vuonna 1900 perustetusta uudisasutuksesta. Sen nimenä oli Selivanovo, kunnes vuonna 1936 kylä sai uuden nimen lähistöllä virtaavan joen mukaan. Samana vuonna Baktšarista tuli piirikeskus. 1950-luvulle saakka siellä toimi Siblagin karkotettuja valvonut komendantinvirasto.


title: Baktšar

text: Kylän pääelinkeinot ovat maatalous ja metsäteollisuus. Sen erikoisuus on vuonna 1935 perustettu pohjoisen puutarhanhoidon tutkimusasema. Palveluihin kuuluvat ala- ja keskikoulut, ammattikoulu, lasten taidekoulu, piirin kulttuuri- ja kirjastolaitos, piirisairaala ja lastenkoti. Kylässä toimii puutarhaviljelylle omistettu kotiseutumuseo.


title: Toivo Sainio

text: Toivo Viljam Sainio (7. tammikuuta 1913 Porvoo – 1. maaliskuuta 2011 Helsinki) oli suomalainen oikeustieteilijä ja professori. Hän oli Turun yliopiston valtiosääntö- ja kansainvälisen oikeuden professori 1971–1979.


title: Toivo Sainio

text: Sainio työskenteli sotien jälkeen 1946–1949 "Uudenmaan Sanomien" päätoimittajana ja sen jälkeen Porvoon raastuvanoikeuden oikeusneuvosmiehenä vuoteen 1961 saakka. Hän aloitti sitten oikeustieteen opinnot ja väitteli 1959 muukalaisten oikeudellisesta asemasta.


title: Al-Tughrai

text:
Al-Tughrai ("Mu'ayyad al-Din Abu Isma‘il al-Husayn ibn Ali al-Tughra'i", ),
(1061 Esfahan – noin 1121) oli persialainen alkemisti, runoilija ja astrologi. Hän oli myös seldžukkivaltion korkea virkamies. Alkemian alalla hänen pääteoksensa "Mafatih al-rahmah wa-masabih al-hikmah" kokosi aikaisempien islamilaisten alkemistien työn kompilaatioksi. Hän kokosi myös teoksen "Kitab Haqa'iq al-istishhad", joka Ibn Sinan teksti okkultismista alkemiassa.


title: Al-Tughrai

text: Al-Tughrai joutui 1120-luvulla syytteeseen kerettiläisyydestä ja hänet teloitettiin.


title: Sawahlunto

text: Sawahlunto on Indonesian kaupunki Sumatran saarella Länsi-Sumatran provinssissa. Se sijaitsee sisämaassa Singkarakjärven itäpuolella. Kaupungissa on vuoden 2010 väestönlaskennan mukaan 56 866 asukasta ja sen pinta-ala on 231,93 neliökilometriä.


title: Yleisurheilun alle 20-vuotiaiden Euroopan-mestaruuskilpailut 2013

text: Vuoden 2013 yleisurheilun alle 20-vuotiaiden Euroopan-mestaruuskilpailut käytiin 18.–21. heinäkuuta Stadio Raul Guidobaldilla Rietissä Italiassa.


text: Käytetyt lyhenteet:


title: Draugr (eksoplaneetta)

text: Draugr eli PSR B1257+12 b on eksoplaneetta. Planeetan ensimmäinen nimi löydettäessä oli PSR B1257+12 A. Se on yksi kolmesta kappaleesta, jotka kiertävät sen emotähteä. Se sijaitsee noin 2 300 valovuoden päässä Auringosta Neitsyen tähdistössä. Se on pienimassaisin tunnettu eksoplaneetta.


title: Draugr (eksoplaneetta)

text: Planeetan ja sen tähden nimen valintaa varten järjestettiin julkinen äänestys. Joulukuussa 2015 IAU julkaisi nimet "Draugr" planeetalle ja "Lich" pulsarille, jota se kiertää.


title: Phobetor (eksoplaneetta)

text: Phobetor eli PSR B1257+12 d on eksoplaneetta. Planeetan ensimmäinen nimi löydettäessä oli PSR B1257+12 C. Se on yksi kolmesta kappaleesta, jotka kiertävät sen emotähteä. Se sijaitsee noin 2 300 valovuoden päässä Auringosta Neitsyen tähdistössä. Planeetta on miltei neljä maan massaa. Koska planeetta PSR B1257+12 b sijaitsee lähellä planeetta d:tä ja se on massaltaan lähellä d:n massaa, ne aiheuttavat toisilleen havaittavia häiriöitä kiertoradoillensa.


title: Phobetor (eksoplaneetta)

text: Planeetan ja sen tähden nimen valintaa varten järjestettiin julkinen äänestys. Joulukuussa 2015 IAU julkaisi nimet "Phobetor" planeetalle ja "Lich" pulsarille, jota se kiertää.


title: Nicol Delago

text: Nicol Delago (s. 5. tammikuuta 1996) on italialainen alppihiihtäjä, joka edustaa Gruppo Sciatori Fiamme Giallea.


title: Nicol Delago

text: Nuorten MM-kilpailuissa Delago saavutti pronssia syöksylaskussa 2015 ja 2016. Delago kilpaili maailmancupissa ensimmäisen kerran Sankt Moritzin syöksylaskussa tammikuussa 2015. Maailmancupin pisteille hän pääsi ensimmäisen kerran Val d’Isèren alppiyhdistetyssä joulukuussa 2015 oltuaan 17:s. Kymmenen parhaan joukkoon hän sijoittui ensimmäisen kerran oltuaan yhdeksäs Altenmarkt-Zauchenseen syöksylaskussa tammikuussa 2017. Ensimmäisen palkintosijansa hän saavutti oltuaan toinen Val Gardenan syöksylaskussa joulukuussa 2018.


title: Elisabeth Reisinger

text: Elisabeth Reisinger (s. 2. elokuuta 1996) on itävaltalainen alppihiihtäjä, joka edustaa SU Boehmerwaldia.


title: Elisabeth Reisinger

text: Reisinger kilpaili maailmancupissa ensimmäisen kerran Lake Louisen syöksylaskussa joulukuussa 2015. Maailmancupin pisteille hän pääsi ensimmäisen kerran Val d’Isèren alppiyhdistetyssä joulukuussa 2015 oltuaan 26:s.


title: Sabrina Maier

text: Sabrina Maier (s. 4. lokakuuta 1994) on itävaltalainen alppihiihtäjä, joka edustaa Schiclub Saalbach Hinterglemmia.


title: Sabrina Maier

text: Euroopan nuorten olympiafestivaaleilla 2011 Maier saavutti pronssia sekä pujottelussa että suurpujottelussa. Maier kilpaili maailmancupissa ensimmäisen kerran Lake Louisen syöksylaskussa joulukuussa 2015. Maailmancupin pisteille hän pääsi ensimmäisen kerran Val d’Isèren alppiyhdistetyssä joulukuussa 2015 oltuaan 23:s. Parhaimmillaan hän on ollut 20:s Altenmarkt-Zauchenseen supersuurpujottelussa tammikuussa 2016.


title: Asinon piiri

text: Asinon piiri () on kunnallishallintoalue Tomskin alueella Venäjällä. Vuonna 1924 perustetun piirin pinta-ala on 5 943,3 neliökilometriä. Asukkaita on 34 500 henkeä (vuonna 2015).


title: Asinon piiri

text: Asinon piiri sijaitsee Tomskin piirin kaakkoisosassa. Se rajoittuu pohjoisessa Moltšanovon, idässä Pervomaiskojen, kaakossa Zyrjanskojen, lounaassa Tomskin ja lännessä Krivošeinon piireihin.


title: Asinon piiri

text: Piirin itärajalla virtaa Tšulymjoki. Pinta-alasta 72 % on metsää ja suuri osa suota. Hyötykaivannaisiin kuuluvat savi, hiekka, sora ja turve.


title: Asinon piiri

text: Piirin hallinnollinen keskus on Asinon kaupunki. Asinon kaupunkikunnan lisäksi siihen kuuluu kuusi maalaiskuntaa: Baturino, Bolše-Dorohovo, Jagodnoje, Novikovka, Novo-Kuskovo ja Novonikolajevka. Asutuskeskuksia on yhteensä 39. Kaupunkiväestön osuus on 71,4 %.


title: Asinon piiri

text: Vuonna 1924 perustettiin Novo-Kuskovon piiri, joka vuonna 1930 nimettiin Tšulymin piiriksi. Nykyisen nimensä se sai vuonna 1933.


title: Asinon piiri

text: Asinon kautta kulkee Tomskin ja Belyi Jarin välinen rautatie. Seudun pääelinkeinot ovat puunjalostus, maatalous sekä luonnonmarjojen keräily ja jalostus. Paikallislehtenä ilmestyy "Naše Pritšulymje".


title: Suvi Ronkainen

text: Suvi Ronkainen (s. 7. kesäkuuta 1962 Helsinki) on yhteiskuntatieteiden tohtori. Hän on Vaasan yliopiston entinen rehtori.


title: Suvi Ronkainen

text: Ronkaisen viisivuotinen rehtorikausi Vaasan yliopistossa alkoi vuoden 2015 alusta. Hän on järjestyksessään kuudes Vaasan yliopiston rehtori. Ronkaisen edeltäjä rehtorina oli Matti Jakobsson. Ronkainen joutui jättämään rehtorin paikkansa terveydellisistä syistä tammikuussa 2017. Hänen paikkansa yliopiston rehtorina otti viransijaisena kesästä 2015 lähtien toiminut Jari Kuusisto. Ronkainen jatkoi Vaasan yliopiston hallinnon osa-aikaisena neuvonantajana heinäkuun 2018 loppuun saakka.


title: Suvi Ronkainen

text: Ronkainen on toiminut vuosina 2002–2014 tutkimusmenetelmien professorina Lapin yliopistossa. Hänen tutkimuksellisen kiinnostuksensa kohteita olivat esimerkiksi tieto ja tiedon käytettävyys sekä tietämättömyyden intressit. Hän oli Menetelmätieteiden laitoksen varajohtaja Lapin yliopistossa vuosina 2005–2010. Hän oli myös Lapin yliopiston tutkijakoulun johtaja vuosina 2004–2013 sekä Lapin yliopiston tutkimuksesta vastaava vararehtori vuosina 2010–2011. Ronkainen on myös Helsingin yliopiston sosiaalipsykologian dosentti.


title: Suvi Ronkainen

text: Ronkainen valmistui valtiotieteiden maisteriksi Helsingin yliopistosta vuonna 1989 pääaineenaan sosiaalipsykologia. Helsingin yliopistossa hän teki myös lisensiaattityönsä sosiaalipsykologiasta vuonna 1993. Yhteiskuntatieteiden tohtoriksi Suvi Ronkainen väitteli Tampereen yliopistosta vuonna 1999. Hänen väitöstutkimuksensa käsitteli kolmea yhteiskuntatieteellisen ja feministisen keskustelun käsittettä eli subjektiviteetta, tietoa ja toimijuutta.


title: Suvi Ronkainen

text: Ronkainen oli puoli vuotta sairauslomalla virusperäisen aivotulehduksen vuoksi, mutta toipui siitä ja palasi työhön vuoden 2016 alusta. Maaliskuun alusta 2016 heinäkuuhun 2018 Ronkainen on työskenteli osa-aikaisesti rehtorinkansliassa erityistehtävissä rehtoraatin asiantuntijana (nimikkeellä senior advisor). Ronkaisen viransijaisena määräaikaisena rehtorina maaliskuusta 2016 kesäkuuhun 2017 toimi vararehtori Jari Kuusisto. Kuusiston pestiä rehtorina jatkettiin tammikuussa 2017 vuoden 2020 loppuun saakka sairaudesta toipumisen vaadittua odotettua enemmän aikaa.


title: Suvi Ronkainen

text: Rehtoraatin asiantuntijana Ronkaisen tehtävänä oli vuosina 2016–2017 valmistella Vaasan yliopiston uuden toimintastrategian mukaisia uudistuksia. Esimerkiksi Jyväskylän ja Vaasan yliopistojen vuonna 2016 solmiman aiesopimuksen mukaisesti tutkintoon johtava kielten koulutus ja kielten tutkimus siirtyi lukuvuonna 2017 Vaasasta Jyväskylän yliopistoon. Ronkainen oli asiantuntijana valmistelemassa hanketta.


title: Carl Johan Idestam

text: Carl Johan Idman, aateloituna vuodesta 1814 Idestam (18. joulukuuta 1759 Huittinen – 11. marraskuuta 1821 Turku) oli suomalainen senaattori ja Suomen Pankin johtokunnan puheenjohtaja.


title: Carl Johan Idestam

text: Idestamin vanhemmat olivat Huittisten kirkkoherra, teologian tohtori Nils Idman nuorempi (1716–1790) ja Margareta Elisabet Rothovius. Hän kävi Turun katedraalikoulua ja pääsi ylioppilaaksi Turussa 1774. Idestam suoritti tuomarintutkinnon 1781.


title: Carl Johan Idestam

text: Idestam oli Turun hovioikeudessa ylimääräisenä kanslistina vuodesta 1782 ja varanotaarina vuodesta 1784. Hän oli Uudenmaan ja Hämeen läänin rakuunarykmentin sotatuomarina vuodesta 1787 alkaen, mutta jäi virkavapaalle 1793. Idestam hoiti sitten vuodesta 1799 Pöytyän Pihlavan kylässä sijainnutta maatilaansa. Suomen sodan jälkeen Idestam oli hallituskonseljin kansliatoimituskunnan esittelijäsihteerinä 1809–1814 ja oli jäsenenä keisari Aleksanteri I:n luona vuonna 1811 käyneessä lähetyskunnassa. Idestam oli hallituskonseljin talousosaston jäsenenä ja kansliatoimituskunnan päällikön apulaisena 1810–1811, valtiovaraintoimituskunnan päällikön apulaisena 1811–1812 sekä kirkollistoimituskunnan päällikkönä 1812–1814. Hän oli viimeksi Suomen vaihto-, laina- ja talletuskonttorin johtajana vuodesta 1816 ja konttorin johtokunnan puheenjohtajana 1817–1820.


title: Carl Johan Idestam

text: Idestam ei ollut naimisissa, mutta Helsingin yliopiston kirjastonhoitaja ja oppihistorian professori Karl Wilhelm Törnegren oli hänen avioton poikansa; äiti oli turkulainen piika Anna Greta Valbäck.


title: Highlander (televisiosarja)

text: Highlander (myös nimellä Highlander: The Series) on yhdysvaltalainen Adrian Paulin tähdittämä toiminta ja seikkailupainotteinen televisiosarja, joka perustuu vuonna 1986 julkaistuun Highlander – kuolematon -elokuvaan.


title: Highlander (televisiosarja)

text: Sarja oli ehdolla muun muassa Gemini-palkinnon saajaksi kolme kertaa ja Saturn-palkinnon saajaksi kerran.


title: Highlander (televisiosarja)

text: Highlanderin tapahtumat sijoittuvat Vancouverin sekä Pariisin kaupunkeihin.


title: Highlander (televisiosarja)

text: Sarjan pohjalta luotiin spin-off elokuvat (2000) ja (2007). Elokuvissa näyttelivät Adrian Paul, Peter Wingfield ja Jim Byrnes samoissa rooleissaan kuin sarjassa.


title: Highlander (televisiosarja)

text: oli yhden kauden mittaiseksi jäänyt spin-off-sarja, jonka juoni keskittyi Highlander sarjastakin tutun Amandan (Elizabeth Gracen) ympärille. The Raveniä esitettiin yhdysvalloissa vuosien 1998–1999 aikana.


title: Highlander (televisiosarja)

text: Vuonna 2001 ilmestyi The Methos Chronicles niminen Flash-tekniikalla luotu animoitu internetsarja. Andrew Modeen tuotti kahdeksan jaksoa lisää The Methos Chroniclesiin ja julkaisi ne YouTubessa.


title: Highlander (televisiosarja)

text: Vuonna 2008 sarjasta tutut Peter Wingfield, Elizabeth Gracen ja Jim Byrnes palasivat tuttuihin rooleihin tehdessään 17-minuuttisen jälleentapaamisjakson. Tämä pienen budjetin video sijoittuu 10-vuotta sarjan päättymisen jälkeen (elokuvissa se sijoittuu neljännen ja viidennen elokuvan väliin). Se kuvattiin tuottaja Peter Davisin rantatalolla ja näyttelijät tekivät sen ilman palkkaa.


title: Reinhold Wilhelm Stierwald

text: Reinhold Vilhelm Stierwald (23. helmikuuta 1760 Laihia – 21. joulukuuta 1815 Turku) oli suomalainen senaattori, lääninsihteeri ja valtiopäivämies.


title: Reinhold Wilhelm Stierwald

text: Stierwaldin vanhemmat olivat Ruotsista kotoisin ollut Vaasan läänissä komissiomaanmittarina toiminut Karl Fredrik Stiervald (k. 1784) ja Maria Elisabet Backman. Hän kävi Vaasan triviaalikoulua ja pääsi ylioppilaaksi Turussa 1776. Stierwald valmistui Turun akatemiasta filosofian kandidaatiksi 1781, molempien oikeuksien kandidaatiksi 1783 ja molempien oikeuksien lisensiaatiksi. Häntä ei julistettu tohtoriksi koska hän ei päässyt tulemaan tätä varten järjestettyyn tilaisuuteen.


title: Reinhold Wilhelm Stierwald

text: Stierwald oli Turun hovioikeudessa varanotaarina vuodesta 1786 ja sen jälkeen Kyminkartanon läänin lääninsihteerinä 1791–1809. Suomen sodan jälkeen hän oli hallituskonseljin oikeusosaston esittelijäsihteerinä 1809–1812. Stierwald oli hallituskonseljin jäsenenä ja kamaritoimituskunnan päällikönä 1812–1815. Hän oli myös vuonna 1809 valtiopäivämiehenä ja valtiovarainvaltuuskunnan sihteerinä.


title: Reinhold Wilhelm Stierwald

text: Stierwald oli naimisissa vuodesta 1798 Maria Elisabet Gyllingin (k. 1830) kanssa.


title: Anni Keisala

text: Anni Keisala (s. 5. huhtikuuta 1997 Lohja) on suomalainen jääkiekkoilija, pelipaikaltaan maalivahti. Hän on edustanut naisten SM-sarjassa pelaavaa Oulun Kärppiä kaudesta 2016–2017 lähtien. Aiemmin hän pelasi SM-sarjaa Lohjan Kisa-Veikoissa kaudet 2010-2012 ja Team Kuortaneessa kaudet 2013–2016. Hän on pituudeltaan 175 cm.


title: Anni Keisala

text: Keisala voitti Kärpissä Suomen-mestaruuden kaudella 2016–2017. Hänet valittiin SM-sarjan parhaaksi maalivahdiksi ja all stars -maalivahdiksi kausilla 2014–2015 ja 2015–2016. Hänet valittiin myös SM-sarjan kuukauden pelaajaksi marraskuussa 2015.


title: Anni Keisala

text: Keisala kuului Suomen alle 18-vuotiaiden MM-kisajoukkueeseen vuosina 2014 ja 2015. Hän pelasi molemmissa kilpailuissa neljä ottelua. Hän pelasi nollapelin ensimmäisessä naisten maaottelussaan Saksaa vastaan 18. joulukuuta 2015. Hänet valittiin naisten MM-kilpailuihin 2016. Hän pelasi kisoissa yhden ottelun. Hän kuului Suomen pronssijoukkueeseen Yhdysvaltojen MM-kilpailuissa 2017, muttei päässyt pelaamaan.


title: Länsi-Intia

text: Länsi-Intia on alue Atlantin valtamerellä Karibialla, johon kuuluvat Isot Antillit, Pienet Antillit sekä Lucayanien saaristo.


title: Länsi-Intia

text: Alkuperäiskansat olivat Länsi-Intian ensimmäisiä asukkaita. Vuonna 1492 Kristoffer Kolumbuksesta, joka etsi meritietä Intiaan, tuli ensimmäinen saarille saapunut eurooppalainen. Historioitsijat uskovat hänen olleen ensimmäinen, joka astui jalalla Bahamalle. Kolumbuksen ensimmäisen merimatkan jälkeen eurooppalaiset alkoivat käyttää termiä "Länsi-Intia" erottaakseen alueen Etelä-Aasian ja Kaakkois-Aasian Itä-Intiasta.


title: Harri Harmaja

text: Harri Tapani Harmaja (alk. Joutsia, vuosina 1954–1967 Toppari; s. 24. helmikuuta 1944 Helsinki) on suomalainen biologi. Harmaja toimi nykyään Luonnontieteelliseen keskusmuseoon kuuluvassa Kasvimuseossa vuodesta 1982 itiökasvi- ja vuodesta 1989 sieniosastolla ensin museonhoitajana ja sitten vuodesta 1992 yli-intendenttinä eläkkeelle jäämiseensä asti vuonna 2012. Hän teki tieteellisen uransa ensisijaisesti sienitieteilijänä.


title: Harri Harmaja

text: Sienten tai kasvien tieteellisen nimen jälkeen käytettävä määrittäjän lyhenne Harmaja tarkoittaa Harri Harmajaa.


title: Harri Harmaja

text: Harri Harmajan äiti on päätoimittaja Kirsti Toppari ja äidinisä professori Leo Harmaja.


title: Askolan kunnanvaltuusto

text: Askolan kunnanvaltuusto on Askolan kunnan korkein päättävä elin. Askolan kunnanvaltuustoon valitaan 27 valtuutettua.


title: Askolan kunnanvaltuusto

text: Vuoden 2017 vaaleissa äänestysprosentti oli 58,8 %. Keskusta sai 8 paikkaa, kokoomus ja sosialidemokraatit kumpikin 7 paikkaa, vihreät kaksi ja perussuomalaiset, vasemmistoliitto ja kristillisdemokraatit kukin yhden valtuutetun.


title: Askolan kunnanvaltuusto

text: Petriina Wäre nousi varapaikalta kunnanvaltuutetuksi Askolan Perussuomalaisten valtuustoryhmään, ja Askolan Perussuomalaisten Pasi Aaltonen vaihtoi Askolan Perussuomalaisten valtuustoryhmästä Askolan Keskustan valtuustoryhmään.


title: Askolan kunnanvaltuusto

text: Kolmasosa Askolan kunnanvaltuuston valtuutetuista on sellaisia, jotka eivät olleet ehdokkaina edellisissä kunnallisvaaleissa 2008. Suomessa on pidetty yleiset ja yhtäläiset kunnallisvaalit 1918, 1919, 1920, 1921 ,1922, 1923, 1924, 1925, 1928, 1930, 1933, 1936, 1945, 1947, 1950, 1953, 1956, 1960, 1964, 1968, 1972, 1976, 1980, 1984, 1988, 1992, 1996, 2000, 2004, 2008 ja 2012. Seuraavat kunnallisvaalit ovat jo 2017.


title: Askolan kunnanvaltuusto

text: Ennen sotia viimeiset kunnallisvaalit järjestettiin 1936. Ne olisi pitänyt järjestää 1939 ja 1942, mutta niitä ei voitu järjestää talvisodan ja jatkosodan vuoksi. 1956 alkaen ei kunnallisvaaleja järjestetty enää kolmen vuoden välein niin kuin 1925 alkaen, vaan neljän vuoden välein. 1918-1925 kunnallisvaalit järjestettiin täytevaaleina vuosittain siten, että kolmasosa kunnanvaltuustosta valittiin uudelleen.


title: Askolan kunnanvaltuusto

text: Moskovan välirauhan jälkeen tuli mahdolliseksi kommunistien osallistuminen vaaleihin. Vaalikelpoisuus oli poistettu 1930. 1918 Moskovassa perustettu Suomen Kommunistinen Puolue järjestäytyi yhteistyöhön vasemmistososialidemokraattisten kansandemokraattien kanssa Suomen Kansan Demokraattiseksi Liitoksi, mistä yhteistyöstä muodostui Vasemmistoliitto.


title: Askolan kunnanvaltuusto

text: 2000 ja 2004 vaaleissa valittiin rekisteröityjen puolueiden ulkopuolelta "Pro Askola" -vaalilistalta kunnanvaltuutettuja.


title: Slovakian Extraliga -kausi 2014–2015

text: Slovakian Extraliga -kausi 2014–2015 oli Tipsport Extraligan 22. kausi. Kausi alkoi 14. syyskuuta 2014 ja päättyi 11. huhtikuuta 2015. Runkosarjan voitti HC Košice, jolle runkosarjan voitto oli sille historian seitsemäs. Runkosarjan pistepörssin voitti HKm Zvolenin Kamil Brabenec.


title: Slovakian Extraliga -kausi 2014–2015

text: Mestaruuden voitti HC Košice, jolle mestaruus oli toinen perättäinen ja yhteensä kahdeksas Slovakian mestaruus (Košice voitti kahdesti myös Tšekkoslovakian jääkiekkoliigan). Pudotuspelien pistepörssin voitti Košicen Gabriel Špilár.


title: Slovakian Extraliga -kausi 2014–2015

text: HK Orange 20 eli Slovakian alle 20-vuotiaiden jääkiekkomaajoukkue pelasi kauden aikana 20 ottelua tilastoin 1–2–0–17 (maalierotus 29–68).


title: Ukrainan kansallinen liitto

text:
Ukrainan kansallinen liitto (, UNS) on Ukrainassa toimiva kansallissosialistinen, puolisotilaallinen liike. Vuonna 2009 perustettua puoluetta johtaa Oleg Goltvjanskyi. Järjestön johdossa on Vitali Kryvošeev, ja sen ideologinen johtaja on Zorjan Dobrovolski. Puolueella on joidenkin tietojen mukaan 1 000 kannattajaa.
Järjestön perusti Oleg Goltvjanskyi Harkovassa 19. joulukuuta 2009. UNS järjesti mielenosoituksia ja hyökkäyksiä, joiden tarkoituksena oli pelottaa pois maahanmuuttajat ja vähemmistöt.
Goltvjanskyin seuraajaksi puolueen johtajana nousi Vitali Kryvošeev.
27. huhtikuuta 2013 Kryvošeev ilmoitti perustavansa ”sosiaalinationalistisen” puolueen Ukrainaan.
Ukrainan vuoden 2014 vallankumouksessa Ukrainan kansallisella liitolla oli merkittävä rooli. UNS:n hävittäjiä taistelee Itä-Ukrainan sodassa.
Goltvjanskyi valittiin vuonna 2015 Ljubotinin kunnanvaltuustoon.
Puolueen pääteema on "ei-valkoisen maahanmuuton" ja monikulttuurisuuden vastaisuus. Se oli aiemmin juutalaisvastaisempi, mutta keskittyy nykyisin lähinnä islamin kritisointiin ja vastustaa laitonta siirtolaisuutta.


title: Pirkko Salmenkylä

text: Pirkko Salmenkylä (o.s. "Niemi", 15. tammikuuta 1932 Helsinki – 7. joulukuuta 2015 Helsinki) oli suomalainen arkkitehti sekä maajoukkuetason urheilija ja Suomen mestari niin koripallossa kuin suunnistuksessa.